Siapakah pasangan dan zuriat penyejuk mata golongan ibadurrahman?

Institusi kekeluargaan dalam masyarakat hari ini sedang dilanda pelbagai tekanan, konflik dan ujian getir yang menggugat keharmonian dan keutuhannya.

Statistik perceraian yang meningkat, keganasan rumah tangga, penderaan kanak-kanak dan pengabaian warga emas menjadi simptom atau gejala yang jelas menunjukkan berlakunya kerapuhan dalam institusi keluarga yang sepatutnya menjadi batu asas kepada kesejahteraan diri, masyarakat dan juga negara.

Keutamaan mesti diberikan kepada usaha serius memperkukuhkan institusi kekeluargaan agar kemelut ini tidak semakin meruncing sehingga melemahkan struktur asas masyarakat.

Kejayaan membentuk sebuah keluarga yang sejahtera bermula daripada usaha kolektif setiap ahli di dalam keluarga tersebut.

Bermula dengan niat dan matlamat yang jelas tentang mengapa dan kenapa sesebuah perkahwinan itu dibina, pemilihan calon pasangan suami dan isteri yang mempunyai aspirasi yang sama menjadi strategi penting dalam memulakan hidup berkeluarga.

Komunikasi yang berkesan antara setiap ahli keluarga menjadi tiang seri yang memastikan setiap hasrat, perasaan, kehendak, keinginan dan harapan mampu dikongsi bersama.

Proses penyelesaian masalah yang dibuat bersama melalui perundingan dan syura meningkatkan daya tahan keluarga untuk berhadapan dengan sebarang konflik dan cabaran.

Namun kesedaran bahawa bahtera rumah tangga yang sangat istimewa ini perlu kepada hidayah petunjuk dan bantuan berterusan daripada Al-Khaliq yang Maha Pencipta, Allah SWT, menuntut kepada doa pergantungan harapan sebagaimana yang dinukilkan dalam al-Quranul Karim, ayat ke-74 Surah Al-Furqan yang mafhumnya:

Dan orang yang berkata: “Ya Tuhan kami, anugerahkanlah kepada kami pasangan kami dan zuriat keturunan kami sebagai penyejuk mata (penyenang hati) (kami), dan jadikanlah kami imam bagi orang-orang yang bertakwa.”

Susun atur doa yang begitu halus jalinannya memperjelaskan betapa perlunya kita memohon secara khusus kepada Allah SWT untuk dianugerahkan pasangan hidup dan zuriat keturunan yang mampu menjadi penyejuk mata (qurratu ain).

Namun dalam masa yang sama, kita harus menyorot ke dalam diri, sama ada kita sendiri sudah pun mempunyai ciri-ciri sebagai penyejuk mata kepada pasangan kita dan juga kepada kedua-dua ibu dan bapa kita.

Sudah menjadi tabiat manusia yang mudah alpa dan lalai, kita acap kali meminta dan merayu agar dianugerahkan pasangan dan anak-anak yang begitu dan begini sifatnya, sedangkan kita sering pula terlupa mencermin dan memuhasabah diri sendiri.

Sebenarnya, doa yang terkandung dalam ayat ke-74 Surah al-Furqan itu dilantunkan oleh seorang yang digelar Ibadurrahman.

Disebutkan pertama kali pada ayat ke-63 surah yang sama, Ibadurrahman ditakrifkan oleh Profesor Dr Hamka dalam Tafsir Al-Azhar sebagai individu yang telah menyediakan jiwa dan raganya menjadi hamba Allah yang Maha Penyayang dan bangga dengan perhambaan tersebut.

Bermula dari ayat ke-63 sehingga ayat ke-74 Surah al-Furqan tersebut, Allah SWT memperincikan dua belas ciri yang menggambarkan seorang Ibadurrahman. Profesor Dr Hamka dalam Tafsir Al-Azhar menggariskan kesemua ciri tersebut dengan garapan yang sangat indah sekali:

“Mukanya selalu tenang dan sikapnya lemah-lembut. Mudah dalam pergaulan, tidak bosan meladeni orang yang bodoh. Bangun beribadat tengah malam, mendekatkan jiwanya kepada Tuhan. Menjauhi kejahatan kerana insaf akan azab api neraka. Tengah malam dia bangun bermunajat, bertahajjud dan memohon ampun kepada Ilahi, terdengar azan Subuh dia pun segera bersembahyang Subuh, kalau dapat hendaklah berjamaah.

“Tidak dia mengangkat diri kerana barangkali ‘kelasnya’ dalam masyarakat duniawi terpandang tinggi. Dia menyebarkan senyum dan sikap sopan kepada sesama manusia. Selesai sembahyang, dia pun berjalan di atas bumi Allah mencari rezeki yang telah disediakan Tuhan untuk diusahakan.

“Dan apabila rezeki itu telah diperolehinya, dinafkahkanya dengan baik. Tidak dia boros dan tidak pula dia bakhil serta kikir. Dan bukanlah mereka, lantas kerana sangat tekun sembahyang malamnya, tidak kuat lagi untuk berusaha pada siang harinya.

“Teguh tauhidnya sehingga tidak ada tempatnya takut dan bertawakkal, kecuali kepada Allah SWT, tidak dia memuja tuhan yang lain, kerana memang tidak ada tuhan yang lain. Hanya Allah.

“Tidak membunuh bahkan tidak pernah berniat jahat kepada sesame manusia. Suci bersih kelaminnya dari perzinaan, dia tidak naik saksi dusta, tidak suka mencampuri omong kosong dan dia pun tekun mendengar kebenaran.

“Bukan dirinya dan badannya sendiri sahaja yang difikirkannya, bahkan pasangan dan anak-anaknya pun diberi contoh teladan sebagai Muslim yang baik.”

Di penghujung gambaran tentang sifat Ibadurrahman, Allah SWT menyimpulkan pengharapan tinggi yang dipohon agar pasangan hidup serta zuriat keturunan menjadi penyejuk mata yang sentiasa membahagiakan, bukannya menjadi perosak ketenangan yang mengganggu ketenteraman jiwa dan raga.

Tentu sekali, Ibadurrahman mendambakan pasangan hidup dan zuriat keturunan yang turut sama menghayati dan mengamalkan kesemua dua belas ciri yang digariskan.

Pasangan hidup yang turut sama berusaha mendidik dan mendisiplin diri agar berjaya menghiasi perkongsian hidup dengan sifat-sifat mulia tentulah menjadi penyejuk mata dan penenang jiwa.

Zuriat keturunan yang menonjolkan ciri-ciri perhambaan yang sejati kepada Allah, mempunyai akhlak yang terpuji dan menghayati nilai murni serta berintegriti, mewarisi budi pekerti yang indah di samping kesungguhan mendidik keluarga mereka sendiri dengan sifat yang sama – pastinya menjadi penyejuk mata yang membanggakan kepada Ibadurrahman.

Apabila semuanya berada di atas landasan pedoman yang diredai Allah SWT, wajarlah keluarga Ibadurrahman ini menjadi pemimpin untuk kaum yang bertakwa.

Dalam ayat ke-75 dan 76 Surah Al-Furqan, Allah SWT memberi jaminan ganjaran kemuliaan yang hebat, mafhumnya:

“Mereka itu akan diberi balasan dengan tempat yang mulia (syurga) atas kesabaran mereka, dan di sana mereka akan disambut dengan penghormatan dan salam. Mereka kekal di dalamnya. Syurga itu sebaik-sebaik empat menetap dan tempat kediaman.”

Jelaslah, usaha membangunkan keperibadian Ibadurrahman memerlukan mujahadah dan kesabaran yang tinggi, istiqamah yang berterusan dan keazaman yang mendalam.

Semoga Allah SWT memberikan kekuatan dan bimbingan-Nya untuk kita semua memulakan perjuangan mencari keredhaan-Nya dengan sama-sama menghayati kehidupan sebagai golongan Ibadurrahman.

Profesor Datuk Dr Harlina Halizah Siraj

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pernah rasa bangkai saudara sendiri?

Tidak semua tetapi kian ramai, akhlak Islam sebahagian kita terpesong. Kita menunaikan rukun Islam yang lima sangat patuh; sembahyang sunat, puasa sunat sangat baik, begitu juga haji dan umrah kita acap kali ditunaikan.

Namun, kadang-kadang antara kita terlupa, terfitnah orang, terhina orang, terumpat orang atau merendah-rendahkan orang, sama ada ahli keluarga, saudara-mara, jiran, sahabat malah orang-orang yang tidak mengenali kita (pemimpin, ahli politik, bos kita, ustaz-ustaz, artis dan sebagainya) pun dihina, difitnah dan diaibkan.

“Hai orang-orang yang beriman, janganlah sekumpulan orang laki-laki merendahkan kumpulan yang lain, boleh jadi yang ditertawakan itu lebih baik daripada mereka. Dan jangan pula sekumpulan perempuan merendahkan kumpulan lainnya, boleh jadi yang direndahkan itu lebih baik. Dan janganlah suka mencela dirimu sendiri dan jangan memanggil dengan gelaran yang mengandungi ejekan. Seburuk-buruk panggilan adalah (panggilan) yang buruk sesudah iman dan barang siapa yang tidak bertaubat, maka mereka itulah orang-orang yang zalim.” (Surah al-Hujurat: 11)

Media sosial atau media massa menjadi medium yang mencetus fenomena ini, apatah lagi grup- grup politik yang mencanang fitnah dan penghinaan terhadap pihak lawan. Lebih serius ialah serangan peribadi yang disemboyankan sehingga menelanjangkan individu atau tokoh tertentu.

Kecanggihan teknologi yang ada pada ketika ini membolehkan maklumat disampaikan dengan pantas terutamanya melalui aplikasi telefon mudah alih atau telefon pintar.

Awas, kecanggihan itu sebenarnya boleh menjadi penyebab umat Islam itu disoal di akhirat kelak jika perkara yang disampaikan atau disebarkan bersifat fitnah dan boleh mengaibkan.

“Janganlah engkau sekalian mengumpat orang-orang Islam dan jangan membuka aib mereka, (kerana) sesungguhnya orang yang membuka aib saudaranya yang Muslim, maka Allah akan membuka aibnya. Dan siapa yang aibnya dibuka Allah, maka Dia akan membukanya sekalipun di dalam rumahnya.”  (HR Tirmidzi, No. 1955)

Rasulullah SAW bersabda yang bermaksud: “Tidaklah seseorang hamba menutup aib hamba yang lain, melainkan Allah tutup aib hamba yang pertama tadi pada hari kiamat.” (HR Muslim, No. 2590)

Ditambah dengan perbuatan ghibah atau mengumpat, dalam Islam, perbuatan mendedahkan keaiban peribadi sebagai senjata politik, atau senjata membunuh pesaing adalah perbuatan yang dilarang oleh Allah dan Rasul-Nya. Hal ini haram dan satu dosa besar.

“Dan orang-orang yang melemparkan tuduhan (zina) kepada perempuan yang terpelihara kehormatannya, kemudian mereka tidak membawakan empat orang saksi, maka sebatlah mereka lapan puluh kali sebat; dan janganlah kamu menerima persaksian mereka itu selama-lamanya; kerana mereka adalah orang-orang yang fasik.” (Surah an-Nur: 4)

Ada dua jenis dosa yang dilakukan manusia. Pertama, dosa antara dirinya dengan Allah. Mudarat dosa itu terkena kepada dirinya sendiri. Contohnya zina, minum arak, berjudi dan seumpamanya merupakan dosa ataupun aib peribadi antara hamba dengan Tuhannya.

Kedua, dosa antara dirinya dengan Allah, namun pada masa sama mendatangkan mudarat kepada pihak lain.

Misalnya rasuah, menyebarkan hadis palsu, merompak, mencuri, mengedar dadah, merogol, pecah amanah dan seumpamanya, dosa ini bukan sahaja antara hamba dengan Allah, tetapi boleh mengancam pihak lain.

Apabila kita membaca nas-nas al-Quran dan as-Sunnah, kita dapati Islam melarang kita mendedahkan aib ataupun dosa peribadi seseorang selagi ia tidak mengancam keselamatan awam ataupun pihak lain.

Kita dilarang untuk tajassus (mengintip) dosa kategori ini. Jika perlakuan itu zahir di hadapan kita, kita disuruh mencegahnya, tapi bukan untuk menghebohkannya. Banyak nas larangan mendedah aib peribadi ini dalam hadis-hadis Rasulullah SAW.

Berbeza dengan dosa kategori kedua yang boleh memberikan kemudaratan kepada pihak lain, maka kita boleh mendedahkannya untuk memelihara keselamatan dan kemaslahatan pihak lain.

Misalnya penyebar hadis daif dan palsu, sebab itu ulama hadis menyenaraikan nama penyebar hadis palsu dalam kitab rijal (latar belakang) bagi mengelakkan hadis mereka dijadikan pegangan oleh pihak lain.

Demikian dengan perasuah, perompak, pemecah amanah awam, perogol dan siapa sahaja yang dosanya itu boleh mengancam pihak lain, maka perlakuannya itu didedahkan dengan tujuan mengelakkan pihak lain menjadi mangsa dan dizalimi.

Namun kepada yang tidak terbabit, tidak boleh dihebohkan. Pendedahan pula perlu bersifat objektif dan hanya kepada isu yang terbabit sahaja.

Dosa dengan Allah, kita dengan Allah. Allah Maha Pengampun, Maha Penyayang. Dosa dengan manusia adalah sukar jika tidak dimaafkan dan berkekalan.

Bertanya pada diri sendiri, pernahkah kita merendah-rendahkan orang lain, menghina, membuka aib atau memfitnah orang?

Yang dimakan rasa, yang dilihat rupa, yang didengar bunyi, dan janganlah mengata dulang paku serpih, mengata orang aku yang lebih.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lebih takut virus daripada takut Allah?

Saya akan ikuti poin yang dikemukakan dalam satu hantaran melalui Whatsapp satu persatu dengan izin Allah.

Pertama, dia mengaku bahawa dia tidak pandai sangat berbanding dengan mufti-mufti, tetapi musykil dengan hujah yang digunakan untuk melarang orang ke masjid dan melarang merapatkan saf.

Kalau tahu ilmu tak macam mufti, kenapa tak nak ikut cakap mufti? Keputusan ini bukan dibuat oleh seorang mufti, malah dipersetujui oleh mufti dan ulama di seluruh dunia.

Al-Quran menyuruh kita bertanya orang yang tahu kalau kita tidak tahu sebagaimana firman Allah yang bermaksud:

“Oleh itu bertanyalah kamu kepada orang-orang yang berpengetahuan agama jika kamu tidak mengetahui.” (An-Nahl 16:43)

Kedua, dia berkata, hujah yang digunakan hanya untuk keselamatan diri. Kita diperintahkan untuk berjihad dan berperang untuk menegakkan syiar Islam, mendirikan masjid, dilaungkan azan, mendirikan solat berjemaah.

Adakah menjaga keselamatan diri itu bercanggah dengan ajaran Islam? Untuk pengetahuan anda, menjaga keselamatan diri dan nyawa itu adalah satu daripada lima maslahah yang wajib dipelihara, yang diangkat sebagai satu daripada Maqasid Syariah.

Lantaran itulah Allah melarang kita memakan benda-benda najis atau khabaith seperti makan bangkai, daging babi, minum arak dan sebagainya. Larangan itu bertujuan untuk menjaga nyawa dan menyelamatkan diri daripada perkara yang membahayakan.

Betul Allah suruh kita berjihad untuk menegakkan syariat Allah. Namun Allah tidak suruh kita meredah musuh dengan membabi buta. Allah suruh buat persiapan dengan menyediakan pelbagai kelengkapan, bukan setakat kelengkapan untuk menangkis serangan, malah kelengkapan yang boleh menggerunkan musuh.

Baca dan fahami ayat ini dengan baik:

“Dan sediakanlah untuk menentang mereka (musuh yang menceroboh) segala jenis kekuatan yang dapat kamu sediakan dan dari pasukan-pasukan berkuda yang lengkap sedia, untuk menggerunkan dengan persediaan itu musuh Allah dan musuh kamu serta musuh-musuh yang lain dari mereka yang kamu tidak mengetahuinya; sedang Allah mengetahuinya. Dan apa sahaja yang kamu belanjakan pada jalan Allah akan disempurnakan balasannya kepada kamu, dan kamu tidak akan dianiaya.” (Al-Anfaal 8:60)

Dan seperkara lagi, menegakkan syiar Islam, adakah hanya di masjid sahaja? Adakah dengan menghadkan bilangan jamaah di masjid itu bermakna menghalang umat Islam daripada mendirikan solat?

Syiar Islam atau lebih tepat Syariah Islam itu pada hakikatnya untuk menjaga maslahah dan menegakkan keadilan dalam kalangan makhluk seluruhnya. Islam adalah rahmah untuk seluruh alam.

“Dan tiadalah Kami mengutuskan engkau (wahai Muhammad), melainkan untuk menjadi rahmat bagi sekalian alam.” (Al-Anbiyaa’ 21:107)

Jika membiarkan umat Islam ke masjid dalam keadaan boleh mendatangkan penyakit yang berbahaya, apakah ada rahmahnya di situ?

Ketiga, dia berkata lagi, “Berperang bererti akan membuat kita terkorban. Apakah boleh kita memberi alasan untuk tidak berperang bagi menegakkan syiar Islam atas alasan menjaga keselamatan diri. Yang jelasnya Allah akan menganugerahkan syahid kepada mereka yang terkorban manakala orang yang mati terkena wabak juga syahid (HR Bukhari dan Muslim). Kenapa mesti kita takut, sekiranya kita boleh syahid dalam kita mendirikan solat mengikuti sunnah Nabi?”

Dakwaan bahawa orang yang mati terkena wabak juga syahid itu, mungkin merujuk kepada satu hadis sahih daripada Aisyah RA bahawa beliau bertanya Rasulullah SAW tentang taun. Lalu baginda menjelaskan dengan sabdanya yang bermaksud:

“Sesungguhnya taun itu satu azab yang Allah hantar kepada sesiapa yang dikehendakiNya, maka dijadikannya sebagai rahmat kepada orang-orang yang beriman. Maka tidak ada seorangpun yang terkena taun, lalu dia duduk di negerinya dengan sabar dan mengharap ganjaran daripada Allah, serta dia mengetahui bahawa tidak ada musibah yang menimpanya kecuali apa yang ditetapkan oleh Allah kepadanya, melainkan baginya pahala seperti syahid.” (HR Bukhari)

Jika kita teliti, hadis itu sebenarnya mengajar kita supaya mengamalkan apa yang kita namakan sekarang sebagai ‘kuarantin’ atau mengurung diri di tempat berlakunya wabak. Orang yang dijanjikan pahala syahid itu ialah orang yang duduk menetap di tempatnya supaya tidak menjadi sebab tersebarnya wabak, bukan yang pergi ke marata tempat untuk meluaskan lagi penyebaran wabak.

Jadi kuarantin juga adalah mengikut sunnah. Inilah yang difahami dan dipraktikkan oleh khalifah Islam yang kedua, Amirul Mukminin Umar bin al-Khattab RA.

Telah diriwayatkan di dalam kitab-kitab sejarah bahawa Khalifah Umar bin Al-Khattab RA berangkat dari Madinah menuju ke Syam selepas negeri itu jatuh ke tangan umat Islam. Dalam perjalanan, beliau mendapat tahu negeri itu sedang dilanda wabak taun yang teruk.

Lalu beliau berpatah balik ke Madinah, tidak jadi meneruskan musafir ke Syam. Orang ramai bertanya, kenapa beliau mengubah fikiran? Adakah beliau hendak lari dari takdir Allah? Beliau menjawab, “Ya. Kita lari dari qadar Allah kepada qadar Allah.”

Cuba fahami jawapan Umar itu. Lari daripada tempat merebaknya wabak, Kembali ke tempat yang selamat. Adakah Umar takut dan mementingkan keselamatan diri? Beliau sebagai pemimpin, dia wajib fikir keselamatan para pengikutnya.

Dia tidak musafir seorang diri. Pastinya diiringi ramai anggota rombongan. Dia bertanggungjawab menjaga nyawa mereka, bukan mengheret mereka terjun ke dalam gaung yang berbahaya. Itulah syariah Islam yang diajar oleh Rasulullah SAW kepadanya dan kepada kita semua.

Keempat, dia berkata, Islam telah sempurna dan lengkap, Nabi telah memberi kita panduan berbagai-berbagai aspek kehidupan dari sekecil-kecil perkara hingga kepada solat iaitu ibadah yang paling agung dalam Islam. Mustahil Nabi tidak memberi panduan dalam tatacara solat ketika berlakunya wabak. Ketika wabak taun berlaku pun para sahabat mendirikan solat seperti biasa.

Memang betul Islam telah sempurna dan lengkap, Nabi telah memberi kita panduan berbagai-berbagai aspek kehidupan dari sekecil-kecil perkara hingga kepada solat iaitu ibadah yang paling agung dalam Islam. Mustahil Nabi tidak memberi panduan dalam tatacara solat ketika berlakunya wabak.

Jadi, kalau anda tahu ada panduan dalam tatacara solat ketika berlakunya wabak, kemukakanlah dalilnya! Hadis riwayat siapa, dalam kitab mana?Mungkin sebahagian kita pernah dengar solat syiddatul khauf atau solat khauf?

Apa makna syiddatul khauf? Syiddatul khauf maknanya sangat takut, iaitu ketika umat Islam berada dalam bahaya, biasanya di medan perang. Dalam konteks ini, maksud takut di sini bukan takut kepada Allah, tetapi takut kepada ancaman musuh atau sebarang bahaya.

Siapa yang menamakannya? Allah. Ertinya Allah mengiktiraf naluri takut kepada bahaya yang ada dalam diri manusia. Allah berfirman maksudnya:

“Dan jika KAMU TAKUTI (SESUATU BAHAYA), maka sembahyanglah sambil berjalan atau berkenderaan, kemudian apabila kamu telah aman sentosa, maka hendaklah kamu mengingati Allah (dengan mengerjakan sembahyang secara yang lebih sempurna), sebagaimana Allah telah mengajar kamu apa yang kamu tidak mengetahuinya.” (Al-Baqarah 2:239)

Lihat juga surah An-Nisaa’ 4:102. Kalau Allah sendiri mengakui dan meraikan perasaan itu, bolehkah kita menolaknya? Bukankah itu bermakna telah menolak firman Allah?

Terdapat beberapa riwayat tentang tatacara Nabi SAW bersolat ketika takut atau ketika berada di medan perang bersesuaian dengan bentuk ancaman yang dihadapi (boleh rujuk dalam kitab-kitab hadis dan kitab fiqh pelbagai mazhab termasuk mazhab Syafii). Ada ketikanya saf tidak mengadap kiblat.

Jadi, menjarakkan saf boleh diqiaskan kepada cara yang Nabi SAW lakukan iaitu, “bersesuaian dengan bentuk ancaman yang dihadapi.” Menurut pakar perubatan, ikhtiar untuk mengelakkan diri daripada jangkitan Covid-19 ialah dengan menjauhi kontak rapat atau menjarakkan hubungan.

Mungkin kita juga boleh belajar daripada kisah yang berlaku pada zaman Nabi SAW tentang mereka yang terlalu ghairah hendak berpegang kepada hukum asal sesuatu masalah.

Daripada Jâbir RA, beliau berkata, “Kami berangkat dalam satu perjalanan lalu seorang daripada kami tertimpa batu dan melukai kepalanya. Kemudian orang itu mimpi “basah” (berjunub) lalu dia bertanya kepada para sahabatnya, “Apakah kalian mendapatkan keringanan bagiku untuk tayammum ?” Mereka menjawab, “Kami memandang kamu tidak mendapatkan keringanan kerana kamu mampu menggunakan air.” Lalu dia mandi kemudian meninggal dunia.

Ketika kami sampai di hadapan Nabi SAW, peristiwa tersebut diceritakan kepada baginda SAW. Baginda bersabda, “Mereka telah membunuhnya. Semoga Allâh membalas mereka. Tidakkah mereka bertanya jika tidak mengetahui? Sesungguhnya ubat kepada tidak tahu adalah bertanya. Sesungguhnya cukup baginya bertayammum.” (HR Abu Daud dalam sunannya dan dinilai sahih oleh Syaikh al-Albâni dalam Shahîh al-Jâmi’ , no. 4362)

Perhatikan ucapan Nabi SAW di hujung hadis, “Mereka telah membunuhnya. Semoga Allâh membalas mereka. Tidakkah mereka bertanya jika tidak mengetahui? Sesnungguhnya ubat kepada tidak tahu adalah bertanya!”

Kita juga mungkin pernah mendengar hadis tentang makan bawang (bukan membawang). Nabi SAW bersabda bermaksudnya, “Sesiapa yang makan daripada bawang ini, iaitu bawang putih, janganlah dia menghampiri masjid-masjid kami sehingga hilang baunya.” (HR Muslim)

Fuqaha mentafsirkan hadis tersebut bahawa Nabi SAW tidak menggalakan orang yang makan bawang terus datang ke masjid kerana boleh mengganggu para jemaah dengan baunya yang tidak enak.

Bayangkan, mengganggu jemaah dengan bau sahaja pun Nabi SAW suruh elakkan, apatah lagi wabak yang boleh mengancam nyawa? Adakah Nabi SAW reda kita ke masjid kerana hendak tegakkan syiar Islam dalam keadaan kita mungkin menjadi sebab orang lain dapat penyakit atau kita sendiri dijangkiti penyakit yang mungkin pula merebak kepada ahli keluarga kita?

Kelima, So hujah yang diberikan oleh mufti adalah lemah mengikuti pandangan saya.. Atau ada lagikah hujah yang lain tanpa pengetahuan saya. Dan Saya rasa Islam nampak lebih buruk pada pandangan manusia apabila penganutnya meninggalkan ALLAH dan RUMAHNYA sedangkan umat Islam bersyahadah ‘Tiada Tuhan Yang Berhak Disembah Melainkan ALLAH’.

Adakah anda telah baca ke semua hujah-hujah mufti sehingga mengatakannya lemah? Dari segi apakah yang anda dakwa lemah? Keindahan Islam bukan dinilai pada masjid sahaja. Sebelum berlaku wabak ini, sudah lama masjid dibina dan dikunjungi di merata tempat. Namun adakah umat Islam telah benar-benar berjaya mempamerkan keindahan Islam?

Keindahan Islam dinilai pada pelaksanaan yang menyeluruh; pada akhlak, ketinggian ilmu dan budi, perjuangan menegakkan kebenaran dan keadilan, menentang rasuah, salah guna kuasa, khianat dan mungkir janji. Sudah berapa lama umat Islam berkunjung ke masjid saban waktu, tetapi negara umat Islamlah yang paling tinggi kadar rasuah dan salah guna kuasa serta menyekat kebebasan bersuara.

Ramai yang berkunjung ke Rumah Allah untuk mengerjakan haji dan umrah setiap tahun, namun akhlak masyarakat Islam tidak juga terserlah lebih indah dan lebih unggul berbanding masyarakat bukan Islam. Bukan maksud saya untuk meremehkan solat, haji dan umrah, sebaliknya apa yang ingin ditekankan ialah pentingnya penghayatan ajaran Islam yang lebih menyeluruh.

Keenam, dia berkata bahawa Nabi memerintah kita berpegang kepada al-Quran dan Sunnah, bukan kepada manusia. Tetapi apabila diuji dengan virus, mereka lebih takut virus daripada ALLAH.

Jangan senang-senang menghukum orang lebih takut kepada virus daripada takut Allah. Allah jadikan sesuatu itu ada sebab dan musabab. Ikhtiar itu adalah sunnatullah. Adakah dengan berikhtiar menjauhi penyakit itu bermakna tidak takut kepada Allah? Baca balik kisah Umar di atas.

Atau kalau hendak lebih jelas, baca sirah Nabi SAW semasa hijrah. Kenapakah Nabi SAW bersembunyi dalam gua terlebih dahulu sebelum meneruskan perjalanan ke Madinah? Kenapa tidak terus jalan saja walaupun musyrikin dok kejar nak bunuh baginda? Tawakallah kepada Allah. Lepas itu baginda siap upah seorang musyrik jadi penunjuk jalan ke Madinah. Kenapa tak serah kepada Allah yang tunjukkan jalan?

Kisah itu mengajar kita pentingnya ikhtiar, bukan serah membabi buta hanya berbekalkan iman dan takwa. Kalau hendak diukur iman dan takwa, Rasulullah SAW-lah yang paling unggul iman dan takwanya. Pun begitu baginda tidak mengabaikan ikhtiar, mengambil langkah berdasarkan sunnatullah yang mengatur sebab dengan musabab.

Sebagai penutup, saya ingin ingatkan bahawa dalam semua bidang kita mengambil kira dan menghormati kepakaran. Contohnya bidang seni bina, pemegang sijil dalam bidang tersebut tentulah tidak sama kepakarannya dengan pemegang PhD. Siapakah yang lebih didengari pendapat antara kedua-duanya dalam bidang tersebut? Fikirkanlah…

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Wanita IKRAM alu-alukan pelantikan YB Fuziah sebagai Timbalan Menteri di JPM

Pelantikan ini adalah amat bertepatan sekali dengan pengalaman dan penglibatan aktif beliau sebagai aktivis di dalam beberapa NGO Islam sejak beliau menuntut di luar negara lagi. Keupayaan beliau dalam memimpin organisasi terbukti apabila beliau pernah terpilih membarisi kepimpinan organisasi pemuda The Young Muslims United Kingdom, (1988-1992) yang dianggotai oleh ahli dari pelbagai bangsa dan kewarganegaraan di United Kingdom.

Sekembalinya beliau ke tanah air, beliau terus bergiat aktif dalam NGO Islam dan pernah menerajui Kepimpinan Sayap Wanita Pertubuhan Jamaah Islah Malaysia (JIM) dari tahun 1993 hingga 1999. Beliau telah melepaskan jawatan tersebut kerana terlibat secara langsung sebagai aktivis politik. Kini, YB Fuziah Saleh telah menjadi Ahli Parlimen Kuantan memasuki penggal ketiga dan telah berjaya membawa suara rakyat Kuantan ke peringkat Parlimen dalam pelbagai isu.

Wanita IKRAM yakin dengan ketokohan, kewibawaan dan penghayatan Islam yang baik, YB Fuziah Saleh sebagai Timbalan Menteri di Jabatan Perdana Menteri (Agama), akan berupaya membawa perubahan besar dalam memimpin institusi-institusi Islam di bawah Jabatan Perdana Menteri dengan cemerlang berdasarkan tadbir urus yang baik dan bermanfaat kepada ummah.

DATIN PADUKA CHE ASMAH IBRAHIMKetua WanitaPertubuhan IKRAM Malaysia


Sultan Brunei Kini Pemerintah Paling Lama di Dunia

Pemerintah negara Brunei Darussalam, Sultan Hassanal Bolkiah menggantikan Ratu Elizabeth II Britain sebagai pemerintah paling lama berkhidmat di dunia.

Baginda menaiki takhta negaranya pada tahun 1967 dan telah memerintah selama 54 tahun 343 hari, iaitu empat tahun lebih lama daripada Ratu Margrethe II dari negara Denmark.

Ratu Elizabeth II yang menaiki takhta pada usia 25 tahun, pada tahun 1952, pemerintahannya adalah simbolik dan kuasanya sangat terhad berabad-abad yang lalu dalam sistem raja berperlembagaan British.

Ia berbeza dengan Sultan Hassanal Bolkiah yang pemerintahannya benar-benar menjalankan kuasa mutlak dan memegang tampuk pemerintahan sepenuhnya di tangannya.

Baginda yang kini berusia 76 tahun telah memegang jawatan perdana menteri sejak kemerdekaan Brunei daripada United Kingdom pada tahun 1984.

Sebagai Perdana Menteri negara, baginda kini memegang jawatan Menteri Pertahanan (sejak 1986), Menteri Luar Negeri (2015) dan Menteri Kewangan (1997), dan mengawal pasukan polis negara, selain merupakan ketua agama, dan Islam adalah agama rasmi negaranya.

Dilahirkan pada 15 Julai 1946, baginda bersekolah menengah di Kuala Lumpur dan kemudian Akademi Tentera Diraja Sandhurst di United Kingdom, menamatkan pengajian pada tahun 1967.

Ratu Elizabeth II atau Elizabeth Alexandra Mary ialah Ratu United Kingdom dan ketua Komanwel yang lain sejak 6 Februari 1952 sehingga kemangkatan baginda pada 8 September 2022.

Baginda ialah ratu yang memerintah di 32 negara berdaulat semasa hayatnya dan 15 pada masa kemangkatan baginda.

Dalam sejarah, pemerintahan baginda selama 70 tahun dan 214 hari adalah yang paling lama dalam kalangan mana-mana raja Britain dan yang kedua paling lama direkodkan daripada mana-mana ketua negara selepas Raja Louis XIV dari Perancis (72 tahun 110 hari).

Atriza Umar
Pegawai Jabatan Komunikasi Strategik dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mahasiswa Indonesia demonstrasi tegur kerajaan

Mengemukakan enam tuntutan yang diperjuangkan, Badan Eksekutif Mahasiswa Seluruh Indonesia (BEM SI) telah mengadakan demonstrasi di hadapan Dewan Perwakilan Rakyat (DPR) Republik Indonesia, Jakarta pada Isnin.

Sebelumnya, mereka merancang mengadakan demonstrasi di hadapan Istana Presiden, namun lokasi tersebut dipindahkan di hadapan bangunan DPR.

“Langkah itu berdasarkan hasrat mereka menuntut anggota DPR mematuhi perlembagaan,” kata Koordinator Media BEM SI, Luthfi Yufrizal.

Berikut adalah senarai tuntutan demonstrasi BEM SI:

Dalam pada itu, kumpulan aktivis Nurani 98 pula mengemukakan empat tuntutannya dalam demonstrasi tersebut:’

Harga komoditi asas dan bahan api ketika ini meningkat sangat luar biasa dan menyukarkan kehidupan rakyat, menurut jurucakap aktivis Nurani 98, Ubedilah Badrun.

Mereka mengadakan demonstrasi tersebut sebagai bentuk menegur pihak kerajaan agar menjalankan program sebagaimana dalam manifesto yang sesuai dengan tujuan.

“Di sini kami bukan untuk menggulingkan (Jokowi), kami tegas bahawa mahasiswa berdiri tegak sebagai oposisi, sebagai pengawas dan pengawal dasar pemerintah, kerana kedudukan itu sangat lemah,” kata Koordinator BEM SI, Kaharuddin.

Berikutan itu juga, BEM SI menyatakan bahawa demonstrasi yang diadakan di depan DPR itu berjalan lancar dan kondusif.

“Alhamdulillah, aksi hari ini berjalan lancar dan kondusif, kita mula aksi pada pukul 12.00 dan bersurai pada pukul 15.30 WIB,” kata Luthfi  lagi.

Beliau berkata, demonstrasi tersebut adalah kesinambungan tindakan BEM SI pada 28 Mac lalu, yang pada dasarnya menolak cadangan menangguhkan pilihan raya atau pindaan pilihan raya, mengkaji semula Undang-undang IKN bagi mengekalkan kestabilan harga makanan ruji.

“Aspirasi ini adalah murni daripada suara rakyat untuk disampaikan kepada wakil rakyat, kita minta pimpinan DPR di sini mewakili suara rakyat, bukan suara parti politik,” tegasnya.

Mengenai kekecohan yang timbul selepas kedatangan anggota tinggi DPR dan Ketua Polis Negara, Lutfhi berkata, ia tidak berlaku secara umum. Bagaimanapun, beliau mengesyaki provokator dan penceroboh yang melakukannya.

“Rusuhan itu bukanlah kami bawa dari BEM SI, tindakan kami aman dan aspirasi kami sampaikan dengan baik. Selepas kami bubar, provokator dan penceroboh mula tiba,” katanya.

Demonstrasi pada Isnin itu dimulakan sekitar pukul 12.00 WIB di depan DPR, diikuti oleh sejumlah masyarakat turut bersama.

Sehingga akhirnya kekecohan berlaku pada jam 16.00 WIB yang mana peserta himpunan kelihatan berselerak menuju ke Jalan Slipi dan Jalan Pintu Pemuda. Sebilangan mahasiswa tetap bertahan mengukuhkan barisan.

Terdahulu, tindakan itu dicemari dengan pukulan terhadap aktivis media sosial, Ade Armando yang dipukul teruk oleh mereka yang menjerit ‘pelaku hujat’ oleh pihak yang disyaki bukan daripada kalangan mahasiswa.

Pada akhirnya sekitar jam 17.00 WIB diiringi hujan, demonstrasi 11 April menentang penangguhan Pemilu 2024 selesai dan mahasiswa pun bersurai.

Dalam perkembangan berkaitan, Pengarah Eksekutif Institut Pengajian Anak Negara (LKAB), Rudi S Kamri melahirkan rasa curiganya berhubung demonstrasi 11 April yang dilakukan oleh mahasiswa.

Beliau mengesyaki ada dalang bagi pihak BEM SI untuk menyerang Presiden Jokowi dan beliau curiga dengan tuntutan yang dibawa oleh pelajar semasa demonstrasi itu.

“Jika anda menuntut penangguhan pilihan raya atau lanjutan penggal presiden, ia sepatutnya kepada Majlis Perwakilan Rakyat (MPR) Republik Indonesia, bukan Presiden Jokowi. Jadi, serangan ini kelihatan seperti sesuatu yang dirancang,” kata Rudi, seperti dipetik dari portal Suara.com.

Terdahulu, Jokowi telah menolak cadangan penangguhan pilihan raya dan lanjutan jawatan. Menurutnya, perkara ini sudah lama dilakukan.

“Saya terkejut dengan tuntutan demonstrasi yang bercakap mengenai menangguhkan pilihan raya atau melanjutkan tempoh jawatan.”

Selain itu, Rudi menganggap demonstrasi itu ada dalang di belakangnya.

“Saya tidak fikir dalang kepada keadaan sekarang adalah daripada pihak istana atau orang Jokowi, tetapi daripada pembantunya (menteri dalam kabinet),” jelasnya.

Justeru, beliau meminta untuk melihat lebih lanjut tindakan BEM SI dan tindakan mahasiswa itu perlu disiasat.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Wanita perlu aktif lakukan perubahan

SERI KEMBANGAN – Suasana negara yang sangat tidak menentu baik dari segi politik dan ekonomi serta kesan krisis iklim seperti perubahan cuaca yang mendadak dan banjir besar, menuntut semua wanita untuk terlibat secara aktif melakukan perubahan.

“Laporan PBB pada tahun 2022 telah menunjukkan bahawa negara yang mempunyai peratus wanita yang lebih tinggi di parlimen cenderung untuk mengamalkan dasar negara yang lebih bijaksana dengan tadbir urus sumber yang lebih saksama dan inklusif,” kata Ketua Wanita Pertubuhan IKRAM Malaysia (IKRAM), Ustazah Sallawahiu Mohd Salleh.

Beliau berkata demikian dalam satu kenyataan media sempena Sambutan Hari Wanita Sedunia hari ini

Tambahnya, secara umum wanita cenderung untuk mempertimbangkan keluarga dan komuniti dalam proses membuat keputusan iaitu aspek yang penting untuk mencapai penyelesaian holistik dan menghasilkan tindakan yang berkesan dalam semua situasi.

“Usaha semua pihak harus digembleng untuk mengkaji peluang serta kekangan yang wujud dalam memperkasakan wanita agar terus bersuara dan terlibat sama dalam membuat keputusan bagi memastikan masa depan negara yang mampan dan saksama untuk semua lapisan masyarakat,” jelasnya.

Wanita IKRAM menyambut baik tema sambutan Hari Wanita Sedunia 2022 yang ditetapkan oleh Kementerian Pembangunan Wanita, Keluarga dan Masyarakat iaitu “Saksama Bersama”.

Beliau menyifatkan bahawa seruan “Saksama Bersama” sewajarnya berlandaskan lunas-lunas agama yang meraikan fitrah manusiawi dengan penuh keadilan.

“Walaupun tema PBB tersebut adalah memfokuskan kepada peranan wanita dalam menangani krisis iklim, namun seruan untuk memperkasakan wanita adalah sangat sinergistik dengan tema Saksama Bersama,” ujar Ustazah Sallawahiu.

Bersempena dengan sambutan Hari Wanita Sedunia 2022, Wanita IKRAM menyeru kepada semua pihak, khususnya wanita untuk terus berusaha menjayakan empat perkara:

1. Meningkatkan keterampilan dan keyakinan diri serta mengambil inisiatif merancang untuk mengisi semua peluang yang ada demi membela dan memartabatkan kedudukan wanita bersesuaian dengan peranan dan tanggungjawab seperti yang telah ditetapkan oleh Allah SWT.

2. Bersama atas dasar semangat lengkap-melengkapi dengan kaum lelaki, suami dan bapa dalam melaksanakan tanggungjawab membangunkan keluarga dan mendidik generasi masa hadapan yang berakhlak, bermaruah dan berdaya saing bagi memajukan negara.

3. Melengkapkan diri dengan ilmu pengetahuan secara berterusan bagi membela golongan wanita yang teraniaya.

4. Berperanan dalam menentukan kepimpinan negara yang kompeten dan berintegriti bagi memastikan agenda pembangunan dan pembelaan kepada wanita serta pembangunan negara dilaksanakan dengan adil dan saksama.

“Wanita perlu memahami bahawa pengaruh dan sokongan kita mampu membawa Malaysia menjadi sebuah negara harmoni yang bebas daripada segala penyelewengan dan rasuah.”


Hampir 170,000 kanak-kanak terima dos pertama vaksin Covid-19

SERI KEMBANGAN – Sebanyak 169,710 atau 4.8 peratus populasi kanak-kanak berusia lima hingga 11 tahun di negara ini telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids) setakat semalam.

PICKids dilancarkan pada 3 Februari lalu dengan kerajaan menetapkan sela masa selama lapan minggu antara dos pertama dan kedua.

“Sejumlah 13,258,893 atau 56.4 peratus populasi dewasa dalam negara telah menerima dos penggalak Covid-19, setakat semalam,” menurut portal CovidNow.

Sebanyak 22,936,644 individu atau 97.5 peratus daripada populasi itu telah melengkapkan vaksinasi mereka manakala 98.7 peratus atau 23,212,859 telah menerima sekurang-kurangnya satu dos vaksin.

Bagi remaja berusia 12 hingga 17 tahun pula, sebanyak 2,795,507 individu atau 89.8 peratus daripada populasi itu telah melengkapkan vaksinasi mereka, manakala 2,874,510 atau 92.3 peratus menerima sekurang-kurangnya satu dos vaksin.

Vaksinasi harian menyaksikan 118,875 dos vaksin diberikan meliputi 35,441 dos pertama, 649 dos kedua dan 82,785 dos penggalak, menjadikan jumlah kumulatif dos vaksin yang diberikan di bawah PICK sebanyak 65,042,686 dos.

Dalam pada itu, Kementerian Kesihatan (KKM) melaporkan terdapat 155,673 kes aktif Covid-19 di seluruh negara dengan 143,076 individu atau 91.9 peratus daripadanya sedang menjalani kuarantin di rumah, sehingga Ahad.

Sebanyak 21,072 kes positif Covid-19 dicatatkan semalam dengan penurunan sebanyak 1,730 berbanding Sabtu iaitu 22,802 kes.

Dengan 11 kematian baharu dilaporkan pada Ahad, ia menjadikan keseluruhan kematian disebabkan Covid-19 iaitu 32,125 orang daripada 3.01 juta kes positif yang dikesan.

“Lima daripada 11 kes kematian yang dilaporkan berlaku di luar hospital atau brought-in-dead (BID),” demikian menurut data KKM di portal GitHub,

Kes kematian yang dilaporkan turut melibatkan sejumlah kes tertunggak berikutan proses pengesahan pesakit Covid-19 meninggal dunia akibat pandemik itu mengambil masa.

“Seramai 6,118 orang pula ditempatkan di Pusat Kuarantin dan Rawatan Covid-19 (PKRC) manakala 6,292 kes dirawat di hospital dan 187 pesakit ditempatkan di unit rawatan rapi (ICU).”

Kes ICU membabitkan 78 pesakit memerlukan bantuan pernafasan dan 109 lagi memerlukan mesin ventilator.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bersedekahlah, Allah akan ganti!

Sepanjang bulan Ramadan, selain daripada kewajipan berzakat fitrah, kita amat digalakkan untuk bersedekah. Sedekah akan merapatkan hubungan antara yang kaya dan miskin.

Namun ramai yang masih berkira-kira apabila hendak bersedekah. Sifat sayang kepada harta menyebabkan kita sukar untuk melepaskannya. Dalam ayat 39 Surah Saba’, salah satu surah dalam Juzuk 22, Allah menyatakan, yang membawa maksud:

وَمَا أَنفَقْتُم مِّن شَيْءٍ فَهُوَ يُخْلِفُهُ

“Apa sahaja yang kamu infakkan, maka Allah akan menggantikannya.”

Ini adalah janji dan firman Allah SWT, bukan kata-kata hikmah atau pandangan pakar. Sebelum itu, dalam ayat yang sama, Allah SWT menyatakan bahawa Dia memberi kelapangan rezeki (memewahkan) kepada sesiapa yang dikehendaki dan menyempitkan bagi sesiapa yang dikehendaki.

Ini yang Allah janjikan. Jika kita infak harta kita, Allah akan menggantikannya. Infak adalah segala perbelanjaan bagi mencapai keredaan Allah SWT. Ini termasuklah perbelanjaan memberi nafkah kepada keluarga dan sedekah kepada kaum kerabat, perbelanjaan bagi kebajikan masyarakat serta perbelanjaan bagi menegakkan amar makruf nahi mungkar.

Infak ini perlu kepada latihan. Semua orang sayang harta. Nak memberi harta yang kita sayangi itu perlu mengatasi halangan psikologi, jiwa dan emosi (emotional and psychological barrier).

Mula-mula nak menyumbang RM1 pun rasa berat. Kemudian naik sikit kepada RM5, seterusnya RM10, seterusnya RM50, RM100 dan akhirnya RM1,000 atau lebih, sudah tidak sukar lagi kerana sudah dapat atasi halangan emosi dan jiwa. Ini semua perlukan latihan, iaitu latihan untuk melepaskan harta yang kita sayangi.

Apa yang Allah SWT sebut dalam ayat ini boleh dijadikan pemujuk hati… “Insya-Allah, Allah akan ganti,” juga “Tak ada orang yang menjadi miskin kerana bersedekah.”

1. Lain orang lain rezekinya; ada yang Allah SWT beri kelapangan rezeki dan ada yang Allah sempitkan. Ini hakikat kehidupan dan sunnatullah. Kita hendaklah berusaha bagi mendapatkan kelapangan rezeki.

2. Dalam apa keadaan sekalipun, kita harus peruntukkan sejumlah tertentu untuk infak harta kita pada jalan Allah.

3. Allah SWT menjanjikan harta yang diinfak akan diganti.

4. Usaha untuk infak perlu kepada latihan sehingga kita dapat mengatasi halangan jiwa (emotional barrier) sayangkan harta dan dapat infak dalam jumlah yang bermakna banyaknya.

Pada malam 10 akhir Ramadan ini, marilah kita berinfak pada setiap malam kerana salah satu malam akan jatuh pada lailatulqadar. Amalan infak akan memastikan tidak ada anggota masyarakat yang terabai. Yang susah dan miskin akan terbela. Masyarakat akan dapat hidup dalam suasana kasih sayang dan harmoni.

Wahai Allah, janganlah kamu tambatkan hati kami kepada harta dunia yang tidak dapat dibawa ke alam sana.

Nahar Md Nor
23 Ramadan 1442H

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pelbagai pihak bantah permohonan lesen menjual arak di Bandar Baru Bangi

Satu sidang media tergempar telah diadakan di Kompleks Pendidikan Islam sebentar tadi berkenaan isu bantahan permohonan lesen bagi menjual minuman keras di premis perniagaan di pasaraya AEON BiG, Seksyen 16 seperti mana yang telah dipaparkan dalam iklan akhbar Harian Metro pada 2 November 2014.

Gabungan tersebut yang dinamakan Badan Bertindak Bantahan Arak (BBBA) menyuarakan rasa terkilan berikutan pihak yang terbabit dalam isu permohonan lesen bagi menjual minuman keras ini bersikap kurang peka terhadap sensitiviti masyarakat setempat yang mana majoriti penduduk di Bandar Baru Bangi adalah beragama Islam.

Hj Sufyan, iklan permohonan lesen dan surat bantahan IKRAM Hulu Langat

Salah seorang wakil daripada persatuan penduduk menjelaskan, bantahan ini perlu dilihat dari sudut positif dan bukan dilihat untuk menimbulkan ketegangan sebaliknya imej Bandar Baru Bangi sebagai bandar yang menjulang ketinggian akhlak adalah satu tanggungjawab yang tidak boleh dikompromi, sejajar dengan gelarannya sebagai “Bandar Ilmu” sejak dahulu.

Justeru, BBBA menggesa supaya pihak Pengerusi Lembaga Perlesenan Daerah Hulu Langat tidak meneruskan dan tidak meluluskan pemberian lesen tersebut.

Yang Dipertua IKRAM Hulu Langat, Hj Sufyan Mohd Nor juga merakamkan rasa kecewa dengan apa yang berlaku dan menyamakan tindakan pihak yang terlibat tidak mengambil kira pendapat dan sensitiviti orang ramai seperti yang berlaku sebelum ini di Gebeng, Kuantan dalam isu Lynas Corporation.

Terdahulu pada Isnin 10 November lalu, IKRAM Hulu Langat turut menghantar surat bantahan terhadap permohonan lesen menjual minuman keras tersebut kepada Pengerusi Lembaga Perlesenan Daerah Hulu Langat.

Bantahan besar-besaran ini akan terus berlangsung di seluruh Bangi sehingga 28 November ini di mana seluruh masjid dijangka akan mengadakan solat hajat dan akan diadakan perarakan dari Masjid Hasanah oleh semua wakil NGO dan Persatuan Penduduk ke Pejabat Daerah bagi menyatakan bantahan terhadap isu ini.


Manusia celaka semasa Ramadan

Alhamdulillah, kita antara jutaan manusia yang terpilih dengan diberikan kesempatan masa, umur dan kesihatan yang baik untuk bertemu lagi bulan Ramadan tahun ini. Kita lihat berapa ramai umat manusia yang telah dijemput menghadap Ilahi sebelum sempat menikmati bulan Ramadan.

Allah SWT telah menyediakan kita selama 30 hari untuk kita manfaatkan dengan sebaiknya. Bulan Ramadan, dalamnya penuh keberkatan, ampunan dan kebaikan yang sebanyaknya. Inilah bulan yang semua pintu syurga dibuka seluas-luasnya, semua pintu neraka ditutup serapa-rapatnya dan syaitan dibelenggu.

Daripada Abu Hurairah RA, sabda Rasulullah SAW:

إِذَا جَاءَ رَمَضَانُ فُتِحَتْ أَبْوَابُ الْجَنَّةِ وَغُلقَتْ أَبْوَابُ النَّارِ وَصُفِّدَتِ الشَّيَاطِينُ

“Apabila menjelmanya Ramadan, nescaya dibuka pintu syurga, ditutup pintu-pintu neraka dan dibelenggu syaitan-syaitan.” (Hadis Riwayat Bukhari, No. 3035)

Maka, sekali lagi kita tanyakan pada diri kita sendiri, setelah beberapa hari Ramadan berlalu ini apakah kita telah manfaatkannya dengan baik? Sudah berapa muka surat al-Quran yang kita baca dan tadabbur? Sudah berapa hari kita istiqamah solat fardu secara berjemaah di masjid atau surau? Sudah berapa banyak wang ringgit yang kita sedekahkan?

Atau adakah hari-hari kita penuh dengan masa untuk tidur seharian? Atau bermain PUBG dan Mobile Legend? Atau menikmati video-video yang tidak bermanfaat di Tiktok, Facebook atau YouTube?

Maka, sama-samalah kita bermuhasabah diri setelah beberapa hari Ramadan berlalu.

Walaupun Allah SWT telah menyediakan begitu banyak ganjaran pahala dan keampunan kepada hamba-Nya pada bulan Ramadan, namun Rasulullah SAW telah memberi amaran yang keras bahawa pada bulan ini akan wujud golongan yang rugi serta celaka.

Maka, kita bertanya kepada diri kita, siapakah mereka yang rugi dan celaka pada bulan Ramadan itu? Oleh itu, mari kita sama-sama menghayati satu hadis tentang kisah Rasulullah SAW mengaminkan doa malaikat Jibril AS.

Jabir bin Abdullah berkata Nabi SAW menaiki mimbar, ketika baginda menaiki anak tangga yang pertama, baginda menyebut “Amin”, kemudian apabila menaiki anak tangga yang kedua, baginda menyebut “Amin”, kemudian apabila menaiki anak tangga ketiga, baginda menyebut “Amin”. Para sahabat bertanya: “Ya Rasulullah. Kami mendengar engkau menyebut amin sebanyak tiga kali. Baginda menjawab: “Ketika aku menaiki anak tangga yang pertama, Jibril datang kepadaku dan berkata: Celaka sungguh seorang manusia yang bertemu dengan Ramadan, tetapi keluar daripadanya tanpa diampuni dosanya.” Lalu aku pun menyebut amin. Kemudian Jibril berkata: Celakalah manusia yang ibu bapanya masih hidup atau salah seorang daripada mereka masih hidup, tetapi hal itu tidak memasukkannya ke dalam syurga. Aku pun menyebut amin. Kemudian Jibril berkata: “Celakalah manusia yang engkau (iaitu Rasulullah sallallahu ‘alaihi wasallam) disebut di sisinya, tetapi dia tidak berselawat ke atas engkau.” Aku pun menyebut Amin.” (Hadis Riwayat Bukhari, al-Adab al-Mufrad, No. 644)

Daripada hadis yang panjang tadi mari kita fokuskan kepada bahagian doa yang pertama berkenaan Ramadan berbunyi, “Celaka sungguh seorang manusia yang bertemu dengan Ramadan, tetapi keluar daripadanya tanpa diampuni dosanya.”

Tentu para pembaca tertanya-tanya kenapakah manusia ini menjadi celaka pada bulan ini.

Jika kita amati, Allah telah menjadikan bulan Ramadan ini keseluruhannya adalah bulan keampunan. Bahkan ibadah-ibadah harian yang kita wajib lakukan seperti solat, puasa termasuklah ibadah sunat, semuanya adalah berbentuk keampunan. Bahkan kaki yang melangkah ke masjid akan membawa keampunan Allah.

Solat fardu yang dikerjakan pada bulan Ramadan serta berpuasa kerana Allah SWT sudah cukup sebagai jalan mencari keampunan Allah.

Abu Hurairah RA berkata, Rasulullah SAW bersabda: “Sesiapa yang berpuasa pada bulan Ramadan dengan keimanan dan pengharapan, diampuni dosa-dosanya yang lalu.” (Hadis Riwayat Bukhari, No. 37)

Manusia yang berpuasa pada bulan Ramadan akan mendapat keampunan Allah!

Manusia yang mendirikan solat tarawih akan mendapat keampunan Allah!

Manusia yang beribadah pada malam al-Qadar akan diampuni Allah!

Manusia yang membantu dan menguruskan urusan orang lain juga akan mendapat keampunan Allah. Malah, berwuduk sahaja sudah menghapuskan dosa!

Maka, Ramadan menyediakan terlalu banyak ruang untuk pengampunan dan rahmat oleh Allah SWT. Namun, masih ada juga manusia yang menjadi celaka pada bulan Ramadan.

Tidak lain tidak bukan, ini kerana mungkin:

1. Dia tidak berpuasa langsung, atau

2. Dia berpuasa tapi puasanya tidak diterima langsung oleh Allah SWT. Ini kerana apa? Ini kerana dia berpuasa tetapi tidak solat. Dia berpuasa tapi masih sibuk mengata dan mengumpat orang lain. Dia berpuasa tetapi masih melihat perkara yang haram. Dia berpuasa tetapi masih mencaci dan berkelahi. Naudzubillahi min dzalik.

Sekali lagi Nabi SAW mengingatkan kita kepada sepotong hadis.

Abu Hurairah RA berkata, Rasulullah saw bersabda: “Boleh jadi ada orang yang berpuasa, dia tidak mendapat apa-apa daripada puasanya melainkan kelaparan. Boleh jadi ada orang yang bangun melakukan qiamullail, tetapi dia tidak mendapat apa-apa daripada qiamullailnya melainkan berjaga malam.” (Hadis Riwayat Ibnu Majah, No. 1690, Status: Hasan Sahih)

Begitu juga satu lagi hadis yang diingatkan oleh Nabi SAW yang berbunyi:

Daripada Abu Hurairah RA berkata, Rasulullah SAW bersabda: “Sesiapa yang tidak meninggalkan ucapan dusta, keji dan masih beramal dengan pembohongan itu, maka Allah tidak berhajat ke atas puasanya (perbuatannya yang meninggalkan makan dan minumnya).” (Hadis Riwayat Bukhari, No. 1903)

Maka tanyakan sekali lagi kepada diri sendiri, kitakah manusia yang celaka itu?

Khyrul Hycal Hadi
Aktivis IKRAM Muda Sabah

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hidayah itu dicari atau ditunggu?

Sama ada kita sedari mahupun tidak, ada di antara kita pernah mengalami situasi terselamat daripada kemudaratan.

Sebagai contoh terselamat daripada kemalangan yang teruk, terselamat daripada kejahatan perompak atau pembunuh, terlepas daripada tipu daya orang lain dan pelbagai lagi.

Adakah pernah terlintas di fikiran kita walaupun sekilas lalu bahawa semua situasi demikian merupakan petanda daripada Allah agar kita kembali mengingati-Nya?

Dalam hiruk-piruk dunia dan segala kesibukan yang ada di atasnya mampu membuat kita lalai dengan sekelip mata.

Maka dari itu, Allah turunkan sedikit peringatan kepada kita agar kita muhasabah diri. Dan boleh jadi juga ia sebagai pembuka gerbang hidayah bagi mereka yang selama ini jauh daripada Allah.

Jangan kita menyangka bahawa segala sesuatu yang berlaku merupakan hukum alam semata-mata dan tiada kaitan dengan kekuasaan Allah. Dibimbangi pemahaman kita itu jatuh pada dosa kesyirikan.

Sedangkan Allah pernah berfirman dalam kitab-Nya bahawa apa pun yang diciptakan-Nya semuanya mengandungi hikmah, tiada satu pun yang sia-sia.

Betapa banyak kita saksikan ada sebahagian manusia yang selepas Allah timpakan sedikit musibah kepada mereka dan Allah melindunginya daripada marabahaya tersebut, ia pun berubah ke arah jalan yang benar.

Ia berubah menjadi hamba Allah yang soleh dan berjaya menggali hidayah dan hikmah daripada sekian petanda yang Allah turunkan kepada-Nya.

Dahulunya jahil, akhirnya ia menjadi mukmin sejati. Hal ini kerana ia tidak mensia-siakan peluang yang Allah beri kepada-Nya.

Hidayah itu adalah dicari bukannya ditunggu dengan duduk berdiam diri menanti ia datang. Hidup kita ini takkan berubah menjadi baik dengan sendirinya melainkan kitalah yang berusaha mengubahnya.

“….Sesungguhnya Allah tidak akan mengubah apa yang ada pada sesuatu kaum sehingga mereka mengubah keadaan apa yang ada pada diri mereka sendiri. Dan apabila Allah menghendaki keburukan terhadap sesuatu kaum, maka tidak ada yang dapat menolaknya dan tidak ada pelindung bagi mereka selain daripada-Nya.” (Surah Ar-Ra’d: 11]

Oleh kerana itu, setiap bala yang menimpa kita, renungkan dan bersegeralah kembali memohon keampunan kepada Allah. Kepada mereka yang masih lalai, panjatkan puji syukur sebanyak-banyaknya kepada Allah kerana Allah masih memberikan kesempatan kepada kita untuk memperbaiki diri dan amalan.

Dia mahu agar kita menggarap dengan segera hidayah tersebut. Apalah jadinya sekiranya Allah membiarkan kita mati dalam keadaan bermaksiat? Nauzubillahi min zaalik!

Sesiapa pun pasti mengimpikan agar mereka meninggalkan dunia ini dalam keadaan husnul khatimah. Jadi mengapa kita bertangguh-tangguh dalam mengumpulkan bekal menuju alam barzakh?

Di dunia, kita ini hidup hanya sekali dan umur pula tidaklah sepanjang mana. Apabila kita sudah mati, berakhirlah semuanya. Di kala itu, hanya amalan soleh yang menjadi teman setia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Apakah manfaat i-Lestari KWSP kepada semua?

Apa akan terjadi kepada makcik, pakcik, kakak dan abang di luar sana yang berniaga pagi untuk menyuap makan pada petangnya? Bagi mereka yang bependapatan mengikut hari, menyara keluarga mungkin menjadi sesuatu yang perlu diambil kira.

Jika tidak dapat bekerja, maka tiada langsung sumber pendapatan mereka, bukan diminta untuk disuap setiap masa. Tetapi, pelbagai langkah yang terus kepada masyarakat yang bekerja sendiri dan tiada sumber pendapatan lain perlu dipergiat dan diperkemas dengan sebaik mungkin.

Terbayang mereka yang menjual nasi lemak pada pagi hari, kakak tepi jalan yang meniaga pisang goreng panas, abang jual ‘coconut shake’ di pasar malam, ‘uncle’ yang pusing satu kampung bawa putu mayam, bagaimana mereka ingin meneruskan kehidupan jika ada keluarga atau sauadara yang perlu ditanggung?

Mungkin bagi mereka yang berpendapatan tinggi serta stabil, hanya duduk diam di rumah mungkin menjadi terapi buat mereka, namun perkara itu tidak bagi mereka yang bekerja sendiri. Setiap hari, kegusaran untuk keluar mencari sesuap nasi mungkin menjadi keutamaan mereka daripada membiarkan anak bini kelaparan.

Rajah di bawah adalah kiraan yang saya dapati daripada penulisan saudara Adam Firouz (Khazanah Research) mengenai purata penyimpanan bagi penyumbang KWSP mengikut peratus simpanan.

Usaha kerajaan untuk membenarkan pengeluaran  maksimum bagi mereka yang berumur 50 tahun ke bawah adalah sebanyak RM500 sebulan selama 12 bulan ini dilhat bersifat jangka masa pendek.

Kiraan yang dibuat mendapati simpanan yang perlu ada adalah sekurang-kurangnya RM6,000 dalam Akaun 2. Ini bermakna, sekitar RM20,000 diperlukan dalam simpanan KWSP barulah kita dapat menggunakan 30 peratus sebagai jumlah simpanan yang akan dimasukkan dalam Akaun 2.

Jika dilihat pada rajah di atas, mereka yang paling terkesan adalah dalam kalangan kumpulan yang berpendapatan rendah kerana menfaat yang diperoleh tidak mampu bertahan lama.

Malah mereka yang mempunyai simpanan sebanyak 10 peratus tidak mempunyai simpanan yang cukup daripada jumlah maksimum pengeluaran RM500 dalan Akaun 2 yang dibenarkan kerajaan.

Itu belum menyentuh soal berapa lama duit simpanan ini bertahan sehingga penghujung tahun jika ianya berlarutan. Ini termasuklah mereka yang mempunyai 40 peratus simpanan, juga tidak mampu bertahan sehingga 12 bulan.

Apa yang lebih merisaukan lagi adalah wang simpanan ini sepatutnya hanya dibenarkan keluar pada hari tua. Bagaimana ianya mampu bertahan untuk jangka masa panjang? Jika pekerja memilih untuk mengeluarkan dan menggunakan simpanan KWSP ini pada masa sekarang, simpanan hari tua mereka akan terus berkurang.

Rajah di atas sendiri menunjukkan tidak ramai yang mampu bertahan dengan jumlah simpanan Akaun 2 mereka pada krisis ini, apa lagi jika jangka masa panjang.

Mereka yang bekerja sendiri akan lebih terkesan dengan perkara ini. Pengeluaran i-Lestari hanya memberi peluang kepada penyimpan yang mendaftar dan menyumbang kepada KWSP.

Realitinya, ramai yang bekerja dalam sektor pekerjaan ‘gig’, bekerja sendiri dan jenis pekerjaan yang bukan formal. Kebanyakan mereka ini tidak dilindungi di bawah KWSP.

Pengumuman Perdana Menteri untuk menyalurkan Bantuan Prihatin Nasional merupakan salah satu langkah yang wajar bagi meringankan beban golongan seperti ini yang terkesan dengan Perintah Kawalan Pergerakan (PKP).

Walau bagaimanapun, untuk jangka panjang, perlindungan yang lebih menyeluruh perlu dilakukan segera khusus kepada mereka yang mempunyai simpanan yang rendah dan tiada simpanan KWSP lebih-lebih lagi bagi mereka yang bekerja sendiri.

Rujukan: Why i-Lestari will miss the most vulnerable during COVID-19, Khazanah Research, Adam Firouz

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Back2School: Anak-anak Rohingya terima beg sekolah, alat tulis

Pada 29 November lalu, MyCARE menyerahkan beg sekolah dan alat tulis kepada 90 pelajar Rohingya yang bersekolah di Ethnic Rohingya Committee of Arakan (ERCA), Sri Serdang, Selangor.

Selain itu, MyCARE melalui agensi Nusantara Care (NICE) juga telah menyerahkan sumbangan ‘School Pack’ kepada 100 orang anak Rohingya di Madrasah Hashimiah, Selayang pada 16 November yang lalu.

Sumbangan di ERCA, Sungai Sekamat dan Madrasah Khairiah

Sumbangan beg sekolah dan peralatan tulis turut diserahkan kepada 16 orang pelajar di Madrasah Khairiah, Kajang pada Selasa, 15 November lalu. Sumbangan ‘Food & School Pack’ juga telah diserahkan kepada lebih 10 keluarga miskin dan anak yatim Rohingya di Sungai Sekamat, Kajang pada 11 November lalu.

Pada tahun lalu, insiden penemuan bot-bot hanyut membawa ribuan pelarian Rohingya di Selat Melaka membuatkan MyCARE terpanggil untuk melancarkan ‘Tabung Kemanusiaan Rohingya’.

Dengan mengumpul lebih RM350,000 sumbangan, MyCARE bergerak menyalurkan bantuan kepada etnik Rohingya di Malaysia dan Myanmar di mana bantuan bernilai RM200,000 telah berjaya dihantar ke Myanmar melalui Misi MyCARE Myanmar 1 dan 2 (MMM1 dan MMM2).

Bantuan kepada etnik Rohingya yang berada di depot tahanan imigresen di Malaysia juga berjaya disampaikan dengan kerjasama Kementerian Dalam Negeri, Jabatan Imigresen, IKRAM Health, IMARET, Bank Muamalat dan Beacon Hospital.

Sebanyak 12 buah madrasah dan komuniti Rohingya di sekitar Lembah Klang dan Kuala Lumpur turut disantuni dan majlis meraikan anak-anak yatim Rohingya turut diadakan.

Misi kemanusiaan dan bantuan untuk Rohingya di Myanmar

Pada bulan Ramadan yang lalu, sumbangan rakyat Malaysia melalui Nusantara Care telah disampaikan kepada penduduk Rohingya di kem Ohn Taw Gyi dan beberapa kem pelarian Rohingya di Arakan, Myanmar.

Dalam Perhimpunan Aman Selamatkan Rohingya di Masjid Tabung Haji pada Jumaat lalu, Dr Hafidzi Mohd Noor, Pengerusi MyCARE turut memberikan ucapan mengenai isu Rohingya yang sedang tenat. Beliau turut mencadangkan supaya dunia menarik semula Anugerah Nobel yang diberikan kepada Aung San Suu Kyi yang tidak menghentikan kekejaman terhadap Rohingya.

Pelarian-pelarian Rohingya di Malaysia turut hadir menyatakan sokongan kepada saudara-saudara mereka di sana. Suasana menjadi sedikit hiba apabila beberapa warga Rohingya tidak dapat menahan sebak mendengar saudara-saudara mereka dibunuh, dirogol dan pelbagai lagi kekejaman.

Ekoran pergolakan terbaru itu, MyCARE melancarkan ‘TABUNG KECEMASAN ROHINGYA’ untuk menyusun bantuan kemanusiaan yang seterusnya ke Myanmar dan menyeru rakyat Malaysia yang prihatin untuk menunjukkan solidariti dan menyumbang kepada tabung ini agar penderitaan penduduk Rohingya yang dizalimi dapat kita kurangkan.

Sumbangan kepada ‘TABUNG KECEMASAN ROHINGYA’ ini boleh disalurkan atas nama ‘Humanitarian Care Malaysia Berhad’ ke akaun-akaun berikut:

Maklumat sumbangan boleh dimaklumkan melalui e-mel account@mycare.org.my atau Whatsapp/Telegram 019-6551948.

Foto utama: Pelajar Rohingya di Madrasah Hashimiah, SelayangSumber: FB Nusantara Care | https://www.facebook.com/nusantaracare/

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Al-Qawiyyul Amin: Sifat penting pemimpin dan pekerja

Semalam adalah 20 Ramadan, sudah masuk 10 akhir Ramadan. Tentu ramai yang membaca Juzuk ke-20 daripada al-Quran al-Karim. Ada satu ayat dalam Surah al-Qasas, satu surah daripada Juzuk 20, iaitu ayat 26.

قَالَتۡ إِحۡدَٮٰهُمَا يَـٰٓأَبَتِ ٱسۡتَـٔۡجِرۡهُ‌ۖ إِنَّ خَيۡرَ مَنِ ٱسۡتَـٔۡجَرۡتَ ٱلۡقَوِىُّ ٱلۡأَمِينُ

Salah seorang di antara perempuan yang berdua itu berkata: “Wahai ayah, ambillah dia menjadi orang upahan (menggembala kambing kita), sesungguhnya sebaik-baik orang yang ayah ambil bekerja ialah orang yang kuat lagi amanah.”

Ayat 26 Surah al-Qasas ini menerangkan ciri-ciri pekerja yang baik; iaitu al-Qawiy dan al-Amin yang bermaksud kuat dan amanah.

Latar belakang ayat ini adalah Nabi Musa alaihissalam (AS) membantu dua orang anak perempuan Nabi Syuaib AS untuk memberi minum kambing-kambing peliharaan mereka dan kemudiannya anak-anak tersebut mencadangkan kepada ayah mereka untuk mengambil Nabi Musa AS sebagai pekerja kerana sifat-sifat nya yang kuat dan amanah.

Sifat-sifat ini kemudian dikiaskan untuk diguna pakai bagi semua pemimpin, penjawat awam dan para pekerja secara umum.

Kuat yang dimaksudkan adalah kuat dari segi fizikal, mental, emosi serta segala ketrampilan (skills) yang diperlukan sesuai dengan kerja yang ingin dilakukan. Istilah lain yang digunakan sekarang adalah kompeten.

Sebab itu untuk menjadi pekerja yang baik, kita perlu memperlengkapkan diri dengan segala ilmu dan ketrampilan yang sewajarnya, dalam konteks sekarang bolehlah dinamakan ijazah (termasuk Sarjana dan PhD) serta sijil-sijil profesional dalam bidang masing-masing.

Seorang jurutera harus berusaha sehingga dapat memperolehi Ir dan seorang akauantan mendapat CA. Demikianlah juga bidang-bidang lain, usahakan untuk mendapatkan pengiktirafan profesionalisme ini. Ini sebaiknya diperolehi sebelum umur 40 tahun.

Ada yang berkata, apa pentingnya kertas? Jawapannya kertas itu adalah bukti kemampuan dan ketrampilan kita, juga kita hidup pada zaman yang memerlukan sijil kertas sebagai bukti, maka sebaiknya kita berusaha untuk memilikinya. Namun, sijil kertas ini diharap dapat diterjemahkan kepada ketrampilan yang sebenarnya.

Satu lagi sifat yang penting bagi seorang pemimpin atau pekerja adalah amanah, istilah sekarang iaitu berintegriti.

Sifat amanah dan berintegriti sangat penting dan lebih penting daripada sifat yang pertama, kompeten. Walaupun seseorang itu sangat kompeten namun jika tiada integriti atau amanah, maka tiada maknanya kompetensi tersebut. Mencari pekerja yang amanah itu sangat penting kerana itu yang menentukan harta dan wang ringgit dijaga dengan baik.

Pada masa ini ramai yang berkelulusan tinggi namun tidak amanah; ambil rasuah, curi harta dan sebagainya. Namun jika amanah sahaja tetapi tidak tahu buat kerja, maka tidak ke mana juga. Sembang kuat, tapi kerja tak menjadi…

Sebab itu al-Quran sebut kedua-duanya sekali: Kompeten dan Berintegriti (Qawiy, Amin).

1. Dua sifat penting untuk jadi pemimpin atau pekerja: Kompeten dan Berintegriti.

2. Kita harus berusaha untuk memiliki kompetensi di dalam bidang yang kita ceburi kerana ia akan membantu dalam menjayakan tugas-tugas kita.

3. Mempunyai kompetensi sahaja tetapi tiada integriti, juga boleh memusnahkan sesuatu organisasi.

4. Yang memiliki integriti tetapi tiada kompetensi, juga, kerja tidak menjadi.

5. Kedua-dua sifat ini digabungkan dalam ayat ini yang harus menjadi panduan dalam memilih pemimpin atau pekerja.

Bersempena dengan Hari Pekerja yang baru disambut beberapa hari lepas serta krisis integriti dan kredibiliti dalam kalangan ahli politik yang kita sedang hadapi, marilah kita merenung dan mengambil iktibar daripada ayat 26 Surah al-Qasas dengan penuh keinsafan.

Kita harus memilih pekerja dan pemimpin yang punyai kompetensi dan kredibiliti yang tinggi dan sentiasa memupuk sifat-sifat ini dalam kalangan mereka.

Puasa adalah salah satu ibadat yang mampu melatih untuk meningkatkan integriti diri. Tiada yang tahu kita sebenarnya berpuasa atau tidak melainkan Allah SWT.

Jika tiada kompetensi, apalagi jika tiada kredibiliti, sesebuah organisasi itu akan musnah!

Selamat menghayati 10 hari akhir Ramadan, moga kita berlabuh di pelabuhan Taqwa!

Nahar Md Nor
Ahli Jawatankuasa Pusat IKRAM
21 Ramadan 1442H

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perkukuh hubungan, erat silaturahim

Majlis anjuran bersama IKRAM dan Badan Kakitangan Ibu Pejabat IKRAM (BAKIM) dimulakan dengan ucapan aluan Ketua Pegawai Operasi (KPO) Ibu Pejabat IKRAM, Hj Nordin Shafie dan diserikan dengan persembahan nasyid oleh Zeyad dan Head One serta ucapan Presiden IKRAM, Dr Mohd Parid Sheikh Ahmad.

Majlis turut diserikan dengan pameran bahan dakwah dan perkongsian mualaf oleh Hidayah Centre Foundation (HCF), tazkirah Ustazah Maznah Daud, Naib Ketua Wanita IKRAM serta ucapan beberapa orang tetamu dan nasyid berbahasa Arab oleh aktivis NGO Palestin.

Ucapan KPO, persembahan nasyid dan ucapan Presiden IKRAM

Kira-kira 250 orang tetamu pelbagai kaum hadir yang terdiri daripada para anggota kejiranan Ibu Pejabat IKRAM, kakitangan dan wakil institusi-institusi IKRAM seperti Humanitarian Care Malaysia (MyCARE), IKRAM MUSLEH, HCF serta wakil pelbagai NGO, pertubuhan masyarakat madani serta ahli politik.

Tetamu dihidangkan dengan pelbagai jenis juadah raya seperti sate, nasi himpit, cendol, kek, bubur, roti jala, kuih raya termasuk hidangan makan tengahari.

Para tetamu memilih juadah dan menjamu selera

Antara tetamu yang hadir ialah Pengerusi Bersih 2.0, Maria Chin Abdullah, Pesuruhjaya SUHAKAM, Mr Jerald Joseph, Ahli Parlimen Serdang, YB Dr Ong Kian Ming dan Ketua Pemuda AMANAH, Sany Hamzan serta penulis buku ‘al-Muntalaq’, Syeikh Muhammad Ahmad ar-Rasyid (Abu Ammar).

Selain Bersih 2.0, wakil NGO-NGO lain yang hadir antaranya Gabungan Bertindak Malaysia (GBM), Majlis Tindakan Ekonomi Melayu Bersatu (MTEM), He-Ping Muslim Society, Sisters in Islam (SIS), Pusat KOMAS, Bantah TPPA dan Tamil Foundation serta NGO Palestin iaitu Palestine Cultural Organization Malaysia (PCOM) dan Al-Zaytouna Club for Women and Children.

Selain Dr Parid dan Hj Nordin, turut hadir meraikan tetamu ialah Timbalan Presiden IKRAM, Hj Zaid Kamaruddin, Setiausaha Agung, Hj Nahar Md Nor, Ahli-ahli Jawatankuasa Pusat IKRAM dan Wanita IKRAM, Pengerusi BAKIM, Ustaz Abd Haris Bain serta para kakitangan Ibu Pejabat IKRAM.

Semoga majlis ini dapat merapatkan ukhuwah dan silaturahim antara IKRAM dengan kejiranan ibu pejabatnya serta pelbagai pihak bagi mewujudkan suasana harmoni sempena Aidilfitri, insya-Allah.


Rayuan Ramadhan: RM250,000 sedang diagihkan

2. Agihan di dalam negara melibatkan tajaan berbuka puasa untuk anak yatim, fakir miskin, saudara baru, ibu tunggal yang dilaksanakan melalui Jawatankuasa Khidmat Masyarakat IKRAM Negeri dan Daerah dengan kerjasama masjid-masjid dan juga persatuan penduduk tempatan di seluruh negara. 3. Agihan ke luar negara pula melibatkan sebanyak 15 buah negara dengan melibatkan jumlah sebanyak RM125,000 juga. Negara-negara tersebut ialah Afghanistan, Bangladesh, Filipina, Indonesia, Iraq, Kemboja, Lubnan, Myanmar, Palestin, Pakistan, Sri Lanka, Sudan, Syria, Thailand dan Vietnam. 4. Perlaksanaan tajaan berbuka puasa di luar negara ini akan dilaksanakan melalui NGO-NGO yang telah menandatangani MoU dengan pihak kami.

5. Pihak Sekretariat Rayuan Ramadhan IKRAM merasa amat bersyukur kepada Allah swt dan berterima kasih kepada para penyumbang budiman yang telah pun menyumbang untuk menaja program berbuka puasa bagi umat Islam yang lebih memerlukan di 15 buah negara yang terpilih di seluruh dunia. 6. Akhir sekali, pihak kami menyeru seluruh rakyat Malaysia agar meneruskan sumbangan kepada mereka yang lebih memerlukan ini agar lebih ramai lagi umat Islam mendapat tajaan berbuka puasa dan mencapai sasaran 100,000 orang penerima pada Ramadhan kali ini. Sumbangan dalam bentuk sedekah masih diterima selepas 20 Ramadhan dan akan diagihkan dalam bulan Ramadhan atau selepas Hari Raya Aidil Fitri untuk mereka yang lebih memerlukan. 7. “Barang siapa memberi makan kepada orang yang berpuasa, maka baginya pahala seperti pahala orang yang berpuasa itu tanpa mengurangi sedikitpun daripada pahalanya.” [Riwayat Ahmad dan At-Tirmidzi].

Firman-Nya “Barangsiapa membawa amal yang baik maka baginya (pahala) sepuluh kali ganda amalnya; dan barangsiapa yang membawa perbuatan yang jahat maka dia tidak diberi pembalasan melainkan seimbang dengan kejahatannya, sedang mereka sedikitpun tidak dianiaya (dirugikan)”. (QS Al‑An’am : 160).

Oleh itu marilah kita semua berlumba-lumba membuat kebaikan dan mengejar ganjaran di bulan Ramadhan!


KPT Wujudkan 7  Inisiatif Tangani Kos Sara Hidup Mahasiswa

SERI KEMBANGAN – Menteri Pengajian Tinggi, Datuk Seri Dr Noraini Ahmad mengemukakan tujuh inisiatif bagi menangani kos sara hidup mahasiswa di kampus.

“Mesyuarat bersetuju memberi pengecualian bayaran sewaan enam bulan kepada pengusaha kafeteria dan perkhidmatan makanan di institut pengajian tinggi awam (IPTA),” katanya dalam kenyataan pada Khamis susulan daripada mesyuarat pertama Jawatankuasa Tindakan Sara Hidup Siswa Keluarga Malaysia pada Selasa.

Beliau berkata, mesyuarat juga bersetuju menu Keluarga Malaysia RM3.50 di bawah inisiatif Bakul Makanan Siswa hendaklah bersesuaian dan mengambil kira kepelbagaian komposisi kaum di IPT.

“Bagi memantau kenaikan harga dan kos barangan dan perkhidmatan yang melibatkan sara hidup siswa di IPT, Pasukan Pemantau KPT Kos Sara Hidup Siswa (KPTPantau) akan melaksanakan pemantauan secara berterusan.”

Menurutnya, inisiatif Food Bank Siswa akan diperkasakan menerusi penubuhan Hab Food Bank Siswa yang berperanan sebagai pusat pengumpulan dan pengagihan barang keperluan siswa.

“Enam hab akan ditubuhkan mengikut zon, iaitu Zon Utara, Zon Tengah, Zon Timur, Zon Selatan, Zon Sabah dan Zon Sarawak. Seterusnya sebagai projek rintis, Universiti Kebangsaan Malaysia (UKM) bersetuju untuk beroperasi sebagai hab bagi Zon Tengah,” jelasnya.

Noraini berkata, kadar upah bagi program Job on Campus (JoC) akan diselaraskan mengikut Perintah Gaji Minimum 2022.

“Pihak IPT turut disaran untuk meningkatkan jumlah penempatan JoC supaya lebih ramai pelajar, khususnya golongan berkeperluan dibantu dan memperoleh manfaat menerusi program tersebut.”

Dalam pada itu, Pelan Tindakan Sara Hidup Siswa yang holistik akan dibangunkan sebagai panduan kepada IPT dalam usaha memperkasakan kebajikan siswa.

“Selain daripada aspek kos makanan, pelan ini turut mengambil kira konteks sara hidup siswa yang lebih luas, termasuklah aspek keperluan pengajaran dan pembelajaran seperti pelan data dan peranti, penginapan, pengangkutan dan yuran,” katanya.

Jelasnya lagi, Kementerian Pengajian Tinggi (KPT) akan mengadakan perbincangan lanjut bersama Kementerian Kewangan bagi membincangkan kebolehlaksanaan pemberian rebat atau pengecualian cukai kepada penyumbang yang menyalurkan tajaan dalam pelbagai bentuk.

“Ini bagi menggalakkan kolaborasi bersama pihak korporat, industri dan juga orang perseorangan menyumbang keperluan siswa.”

Noraini turut berharap agar semoga semua inisiatif yang berpaksikan hasrat memperkasakan kebajikan pelajar di IPT ini akan mendapat sokongan serta kerjasama penuh semua untuk menjayakannya.

Terdahulu, mesyuarat yang dihadiri oleh pengurusan tertinggi KPT, Naib-naib Canselor, wakil univesiti awam (UA), Persatuan Institusi Pendidikan Tinggi Swasta (IPTS) dan Presiden dan wakil Majlis Perundingan Pelajar Kebangsaan (MPPK) turut bersetuju agar jadual kekerapan pergerakan pengangkutan di dalam dan luar kampus ditambah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Wanita hebat lonjak nama ke seantero dunia

Inspirasi, jika disebut perkataan itu, tentu kita terfikir ada sesuatu yang menarik terhadap diri seseorang yang dikisahkan.

Boleh jadi di sebalik mekar harum namanya, terdapat pelbagai cabaran dan rintangan yang dihadapinya hingga kisah itu menjadi sesuatu yang memberi impak yang besar kepada negara hingga ke seantero dunia.

Sesiapa pun mampu memberi inspirasi kepada orang lain, mungkin ada yang menyedarinya dan ada yang tidak sedar akan hakikat itu.

Seseorang menempa nama yang membanggakan untuk negara adalah sesuatu yang sangat wajar kita ambil peduli. Tidak kira ia berbangsa apa atau menganuti agama apa, kita wajar mengangkat kisahnya sebagai motivasi untuk melahirkan generasi terbaik negara, insya-Allah.

Baru-baru ini, Lt. Lohappriya Manisegaran muncul sebagai wanita Malaysia berbangsa India yang pertama menjadi juruterbang Tentera Udara Diraja Malaysia (TUDM) dan namanya kini menjadi bualan di media sosial.

Beliau yang berasal dari Klang adalah salah seorang daripada 38 pelatih yang hadir dalam Majlis Penyampaian Sayap Penerbangan untuk Kursus Penerbangan Asas Siri 81/18 dan Kursus Penerbangan Helikopter Asas Siri 60/18 di Dewan Aeroangkasa, Kolej Tentera Udara (KTU), Kepala Batas di Alor Setar pada 9 Oktober baru-baru ini.

Daripada 38 itu, lapan adalah juruterbang pejuang, 15 adalah calon juruterbang, dan 15 adalah juruterbang helikopter. Kesemuanya akan berkhidmat di tiga cabang Angkatan Tentera Malaysia (ATM) iaitu Tentera Darat Malaysia (TDM), Tentera Laut Diraja Malaysia (TLDM) dan Tentera Udara Diraja Malaysia (TUDM).

Perjalanan hampir enam tahun beliau menunjukkan hasil yang membanggakan hingga menyandang Pegawai Kadet UPNM di Kem Perdana, Sungai Besi di Kuala Lumpur dan kini berpangkat leftenan dan menjadi juruterbang wanita Malaysia berbangsa India pertama TUDM.

Khabar itu tentunya menjadi inspirasi dan motivasi kepada mereka yang ingin menceburkan diri dalam bidang seperti Lt. Lohappriya ini.

Di sebalik kisah yang menaikkan nama Malaysia ke seantero dunia ini, pada 2018, seorang wanita muda Malaysia berusia 19 tahun menjadi pelajar wanita pertama Malaysia yang didaftarkan di Akademi Angkatan Laut Amerika Syarikat (USNA).

Beliau yang bernama, Janushaa Bala Krishnan Muthiah menyertai program diploma empat tahun di Akademi Tentera Annapolis, Maryland, Amerika Syarikat bersama-sama dengan kadet lain dari seluruh dunia.

Janushaa merupakan pelajar kejuruteraan Universiti Pertahanan Nasional Malaysia (UPNM) telah menjadi salah seorang daripada 15 pelajar yang dipilih daripada lebih 157 buah negara.

Harapan beliau sangat tinggi iaitu berharap satu hari nanti dirinya akan menjadi juruterbang profesional. Ini bagi membuktikan bahawa jantina bukan penghalang untuk mencapai impian yang dicita-citakan.

Jadi, mereka yang terpilih itu bukanlah calang-calang usahanya untuk menggapai impian. Masya-Allah, hebat bukan?

Mejar Patricia Yapp Syau Yin pula merupakan juruterbang wanita pertama yang mengendalikan pesawat pejuang MiG-29.

Beliau yang bercita-cita menjadi juruterbang pesawat pejuang TUDM tidak melihat fizikalnya yang lebih kecil berbanding lelaki sebagai penghalang kerjaya penerbangan.

“Minat dan jangan pernah berputus asa adalah kunci utama bagi wanita khususnya golongan muda yang mahu menceburi bidang penerbangan ketenteraan.”

Beliau telah bertugas selama 20 tahun dalam TUDM dan berpengalaman sebagai juruterbang pesawat pejuang selama lima tahun tahun dari 2003 hingga 2007 sebelum ditugaskan sebagai jurulatih pesawat pelatih Pilatus PC-7 MKII di KTU.

Sebelumnya, negara kita sudah ada juruterbang pesawat iaitu Lt. Kol. Emilia Kamaruddin dari Selangor merupakan wanita pertama menjadi juruterbang pesawat pejuang.

Beliau mahir mengendalikan jet-jet pejuang hebat seperti Skyhawk, Hawk, Pilatus PC-7, Aermacchi MB339 dan Aerotiga MD3.

Emilia pernah menjadi juruterbang pesawat Skyhawk di Pengkalan TUDM Kelantan dari tahun 1989 hingga 1992. Kemudian, menjadi jurulatih di Pusat Latihan Terbang Satu di pengkalan TUDM Alor Setar (1992-1995) dan merupakan wanita pertama dalam ATM menjadi jurulatih penerbangan.

Selain itu, beliau juga pernah dilantik sebagai Ketua Operasi Pusat Simulator Pejuang di Pengkalan TUDM Butterworth, Pulau Pinang (1995 hingga 1998). Seterusnya, pada tahun 1999 hingga 2001, beliau telah dilantik sebagai Pegawai Memerintah di Pusat Simulator Pejuang.

Bermula tahun 2001, beliau merupakan Ketua Sayap KAKU di Institut Latihan Instruktor Terbang di Pengkalan TUDM Alor Setar, Kedah dan sering dijadikan rujukan kepada generasi muda untuk membina kejayaan sebagai juruterbang dan nama beliau terpahat dalam buku Malaysian Book of Records.

Okey, saya memang tidak kenal empat wanita hebat yang melonjakkan nama ke seantero dunia ini. Namun, apabila membaca kisah-kisah mereka menggapai kejayaan, sebagai rakyat Malaysia, saya sungguh berbangga dengan pencapaian mereka, apatah lagi mereka adalah wanita.

Sungguh, “tangan yang mengayun buaian mampu menggoncang dunia”. Teruslah wahai wanita, walaupun sering dikaitkan bersifat lemah-lembut dan keibuan, mereka mampu menyumbang tenaga dan idea untuk membangunkan negara.

Hakikatnya, ramai lagi rakyat Malaysia jauh lebih berjaya dalam pelbagai bidang lain yang boleh menjadi inspirasi rakyat Malaysia. Tahniah buat anda semua yang telah menjulang nama Malaysia ke persada dunia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perutusan Pengerusi Aqsa Syarif sempena MyGMJ

GMJ atau Perarakan menuju Baitul Maqdis adalah satu program yang menggabungkan inisiatif global untuk membela dan membebaskan Baitul Maqdis dan bumi Palestin dari cengkaman Zionis yang telah menceroboh tanah suci dan pusat tiga agama besar dunia iaitu Islam, Kristian dan Yahudi. Sepanjang 64 tahun yang lalu sejak berdirinya Negara haram Israel dan sejak 45 tahun Baitul Maqdis dan Tebing Barat diduduki oleh Israel, pelbagai bentuk kebiadaban telah dilakukan ke atas tempat-tempat suci dan rumah-rumah ibadah khususnya yang dimiliki oleh umat Islam dan Kristian.

Ancaman ke atas Baitul Maqdis dan sekitarnya bermula dalam perang 1948, di mana Israel mengusir hampir 800,000 penduduk Palestin, 100,000 dari mereka adalah golongan Kristian. Tentera zionis memusnahkan 492 perkampungan termasuk 480 masjid dan 14 buah masjid ditukar menjadi kilang, kelab-kelab hiburan dan kandang ternakan haiwan. 410 tanah perkuburan Islam diratakan dan tanda-tanda makam dimusnahkan. Ini termasuklah Hotel Hilton di Tel Aviv yang didirikan di atas tanah perkuburan Islam Abed an-Nabi. Tragedi tersebut disusuli pula dengan pencerobohan ke atas Baitul Maqdis dan Tebing Barat ekoran pendudukan Israel pada tahun 1967. Dari tahun 1967 sehingga 2004, The Arab Association for Human Rights melaporkan sebanyak 247 masjid dan 19 gereja dicemari dengan pelbagai bentuk penghinaan, diserang dan dirobohkan. Di sekitar Baitul Maqdis sahaja sebanyak 14 masjid menjadi sasaran Zionis.

Sepanjang tahun 2011 sahaja AFEH (Al-Aqsa Foundation for Endowment and Heritage – Yayasan al-Aqsa untuk Waqf dan Warisan) telah mencatat lebih dari 100 serangan ke atas Masjid al-Aqsa oleh elemen-elemen Zionis. Selain dari Masjid al-Aqsa, serangan juga melibatkan  8 buah masjid yang dibakar, cubaan untuk membakar sebuah lagi dan tindakan merobohkan 3 buah masjid yang lain. Tiga belas buah masjid lagi dicemari dan tiga tempat suci Kristian diserang. Di samping itu, 9 tanah perkuburan dicemar dan dimusnahkan. Sebanyak 120 kubur dirosakkan di tanah perkuburan Mamanullah. Sumber AFEH melaporkan serangan ini dilakukan oleh pihak kerajaan, tentera dan pendatang haram yahudi.

Selain dari memusnahkan tempat-tempat suci untuk memadamkan wajah Islam dan Kristian di Baitul Maqdis dan Palestin secara keseluruhan, pihak Zionis secara terang-terangan telah melakukan pelbagai tindakan yang melanggar hak asasi rakyat Palestin dan membelakangkan undang-undang antarabangsa. Tindakan-tindakan biadab ini adalah dalam rangka untuk meyahudikan Baitul Maqdis dan memadamkan ciri asal kota suci yang merupakan pusat agama, budaya dan kesenian tiga agama utama dunia sejak zaman-berzaman.

Mereka telah membina temboh pemisah (Separation Wall) yang  menghalang penduduk Baitul Maqdis dari berhubung di antara satu dengan lain. Panjang tembok ini ialah 181 km yang menutup dan mengepung sepenuhnya Baitul Maqdis . Tembok ini mengepung  kawasan seluas 235 km persegi atau merangkumi 4% dari wilayah Tebing Barat. Ini bererti jalan keluar masuk ke Baitul Maqdis dan Masjid al- Aqsa akan dikawal ketat dari semua arah. Terdapat sebanyak 23 sekatan jalan (roadblocks)  di sekitar Baitul Maqdis. Sekatan-sekatan jalan ini diwujudkan untuk menghalang pergerakan rakyat Palestin dari Tebing Barat masuk ke al Quds dan sebaliknya. Mereka menjadikan sekatan jalan ini sebagai pintu masuk antarabangsa (international crossing points) yang hanya boleh dilalui dengan visa yang dikeluarkan oleh Zionis Israel.

Zionis Israel juga telah dan sedang membina penempatan-penempatan haram Yahudi di sekitar Baitul Maqdis. Penempatan haram ini meliputi kawasan seluas 112.13 km persegi atau menyamai 47.7% dari kawasan al Quds yang di kelilingi oleh tembok (Jerusalem envelope) yang menempatkan 236,480 pendatang yahudi. Jumlah ini jelas untuk menandingi bilangan rakyat Palestin seramai 151,423 yang terkepung di dalam kawasan tembok sedangkan 251,259 rakyat Palestin berada di luar tembok.

Anjuran GMJ ini juga adalah bersempena dengan Land Day atau ‘Hari Tanah’ Palestin yang bermula pada 30 Mac, 1977 apabila tentera Zionis menyerang orang awam Palestin yang berdemonstrasi untuk membantah rampasan tanah secara berleluasa di Galilee, utara ‘Israel’ atau lebih tepat lagi wilayah Palestin yang dijajah sejak 1948. Pada hari tersebut, tentera Zionis membunuh enam orang Palestin, mencederakan 96 orang dan menahan dan memenjarakan kira-kira 300 orang. Seluruh bangsa Palestin dalam ‘Israel’, Tebing Barat, Gaza dan mereka yang berada di khemah-khemah pelarian di negara-negara Arab mengisytiharkan hari tersebut sebagai Land Day atau ‘Hari Tanah’ untuk mengingati kehilangan tanah rakyat Palestin yang masih berlaku untuk meluaskan lagi negara haram Israel.

Kini setelah 32 tahun, rejim Zionis terus rakus merampas tanah-tanah milik orang Palestin samada di Tebing Barat, Baitul Maqdis Timur dan di negara haram Israel sendiri. Bahkan perjanjian Oslo 1993 yang kononnya menjanjikan sebuah wilayah Palestin yang merdeka berasaskan resolusi PBB 242 1967 terus dicabuli sendiri oleh rejim zionis apabila terus merampas tanah rakyat Palestin dan merobohkan kediamam mereka bagi membina lebih banyak penempatan haram Yahudi. Penipuan-penipuan yang berselindung disebalik perjanjian damai terus berlaku sehingga kini. Ini termasuklah merancakkan aktiviti pembinaan penempatan Yahudi di Ma’ale Adoumin di Tebing Barat sebaik sahaja Konferens Annapolis selesai pada tahun 2007.

Rampasan tanah ini juga berlaku akibat pembinaan tembok pemisah di sepanjang Tebing Barat yang menyebabkan 45% dari tanah rakyat Palestin kini berada dalam wilayah negara haram Israel. Tembok pemisah ini menyebabkan rakyat Palestin kehilangan tanah-tanah pertanian mereka, telaga air bahkan rumah kediaman. Kadar keciciran di kalangan pelajar sekolah juga amat tinggi kerana perjalanan ke sekolah terhalang oleh tembok.

Pada tarikh yang sama iaitu 30 Mac 2009, kempen BDS (Boycott, Divestment and Sanctions) atau ‘Boikot, Mengalihkan pelaburan dan Sekatan’ dilancarkan bersempena dengan seruan World Social Forum di Belem, Brazil yang menyeru seluruh dunia memboikot produk, dan institusi Israel. Kempen boikot Israel adalah sangat penting dan menjadi sebahagian dari perjuangan untuk membebaskan bumi Palestin dan mengembalikan hak rakyat Palestin termasuk hak untuk pulang ke negara mereka seperti yang dijamin oleh piagam dan resolusi-resolusi PBB. Dalam keadaan rakyat Palestin terus dikepung dan dipenjarakan di Gaza dan di Baitul Maqdis maka BDS merupakan satu seruan yang wajib untuk disambut oleh seluruh masyarakat antarabangsa bagi menamatkan kepungan Israel.

Kesemua kezaliman ini menuntut kepada satu tindakan yang padu dari masyarakat antarabangsa untuk memelihara Baitul maqdis dan Palestin dari terus dirosakkan dan dimusnahkan oleh tangan-tangan Zionis yang anti kemanusiaan. Tindakan biadab mereka bukan sahaja menzalimi rakyat Palestin yang sudah berlanjutan lebih dari enam dekad malah mereka sedang bekerja siang-malam untuk memusnahkan warisan dan tamadun kemanusiaan yang tidak ternilai. Perbuatan biadab ini mesti dihentikan segera dan rakyat Malaysia diseru untuk bersama-sama seluruh masyarakat antarabangsa dalam menyatakan solidariti bersama rakyat Palestin. Solidariti boleh dizahirkan dengan menyertai perhimpunan perarakan MyGMJ yang akan berlangsung di Stadium Malawati, Shah Alam, Selangor pada Jumaat 30 Mac 2012.

Di masa yang sama seramai 23 orang rakyat Malaysia akan bersama dengan anggaran 2 juta masyarakat antarabangsa dari 80 negara yang akan berkumpul di empat buah negara yang berjiran dengan Palestin. Kesemua delegasi Malaysia akan bersama dengan rakyat Jordan dan Palestin dan warga Malaysia yang berada di Jordan yang akan akan bersama menyatakan solidariti mereka bersama rakyat Palestin di Baitul Maqdis dan di Palestin.

Aqsa Syarif menyeru semua pihak yang cintakan kedamaian dan menghormati prinsip hak asasi manusia supaya berganding bahu sempena Global March to Jerusalem dengan menyemarakkan kempen kesedaran ini dengan menyertai Perhimpunan MyGMJ yang telah dirancang pada 30 Mac 2012.

Perkembangan tentang Perhimpunan MyGMJ bolih diikuti di

Pengerusi Sekretariat MyGMJ  Dr Mohd Tahir b Abdul Rahman +6017-9720700

SU Ar Hj Syed Mohd Radzi Sayyid Sakkaf +6013-3909881

Prof Madya Dr Hafidzi Mohd Noor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Dera Kanak-kanak: Didik dan Lindungi, Bukan Disakiti

Gaya keibubapaan yang agresif dan banyak unsur kemarahan berupaya memberi kesan jangka panjang yang merencatkan perkembangan otak kanak-kanak, menurut kajian yang dijalankan oleh Universiti Montreal, Kanada dan Pusat Penyelidikan CHU Sainte Justine melalui kerjasama penyelidik daripada Universiti Stanford [1].

Menurut kajian ini, kanak-kanak yang yang berulang kali dimarahi, dipukul, digoncang atau ditengking akan menyebabkan struktur otak menjadi lebih kecil daripada normal ketika mencapai usia remaja. Akibatnya, kanak-kanak itu akan mengalami kesan kecederaan emosi dan sosial di kemudian hayatnya.

Isu keganasan terhadap kanak-kanak bukanlah sesuatu yang janggal di tanah air ini, bahkan ia seringkali dilaporkan di media tanpa pernah berhenti. Malah acap kali isu mendidik anak-anak seolah-olah dipersetujui melalui jalan kekerasan.

Benarkah itu falsafah pendidikan yang dianjurkan agama Islam yang menekankan bersikap ‘rahmah’ (kasih sayang) dan lemah-lembut dalam mendidik anak-anak?

Mendidik bukan bertujuan untuk menghukum. Sekiranya Allah pun tidak menghukum kanak-kanak yang belum baligh dengan dosa, mengapa golongan dewasa tergamak bertindak ganas terhadap mereka?

Situasi menghukum kanak-kanak dengan kekerasan tidak bertepatan dengan suruhan Nabi SAW.

Daripada Ibn Abbas berkata, Rasulullah SAW bersabda,  “Bukan daripada golongan kami orang yang tidak mengasihi orang yang lebih muda dan tidak memuliakan orang yang lebih tua.” (HR Tirmidzi, No. 1920, Hadis Hasan)

Sebaliknya, hadiah terbaik yang ibu bapa boleh wariskan kepada anak-anak adalah pendidikan dan pengasuhan melalui akhlak yang terpuji. Adakah orang dewasa sanggup dilayan dengan kekerasan dan agresif juga sekiranya bertujuan memperbaiki perbuatan?

Maka, di mana sebenarnya terletak nilai masyarakat Malaysia yang dikatakan rakyat yang terkenal sebagai mesra dan penyayang? Adakah ia hanya sekadar indah khabar dari rupa?

Akta Kanak-Kanak 2001 di bawah Seksyen 2 Akta 611 meletakkan semua individu yang berumur 18 tahun ke bawah adalah kanak-kanak. Keganasan terhadap kanak-kanak merangkumi penderaan fizikal, emosi, seksual, pengabaian pengawasan dan hak asasi.

Statistik penderaan kanak-kanak dari tahun 2013 hingga 2017 yang dikeluarkan Jabatan Kebajikan Masyarakat (JKM) menunjukkan trend peningkatan yang membimbangkan. Data menunjukkan penderaan kanak-kanak secara fizikal dan seksual direkodkan sebagai kes penderaan tertinggi [2].

Dalam tempoh enam bulan sahaja iaitu dari Januari hingga Jun 2022, sebanyak 1,055 kes penderaan kanak-kanak direkodkan melalui JKM di seluruh negara. Ini tidak termasuk kes tidak dilaporkan yang membayangkan jumlah sebenar adalah lebih banyak.

Implikasi terhadap penderaan kanak-kanak adalah sangat serius kerana ia berupaya menjejaskan keseluruhan kitaran hidup seseorang sehingga ke usia dewasanya.

Terdapat beberapa kajian yang dilakukan terhadap latar belakang banduan yang menunjukkan ada keterkaitan jenayah keganasan yang dilakukan dengan sejarah pembesaran zaman kanak-kanaknya yang terdedah kepada keganasan.

National Task Force on Children Exposed to Violence  atau  Pasukan Petugas Kebangsaan Kanak-kanak Yang Terdedah Kepada Keganasan yang ditubuhkan di  Amerika Syarikat mendapati setiap dua daripada tiga kanak-kanak terdedah kepada keganasan di negara itu.

Manakala didapati 90 peratus pesalah juvana telah mengalami trauma penderaan pada zaman kanak-kanak. Namun ini tidaklah bermakna semua kanak-kanak yang terdedah kepada keganasan akan terlibat dengan jenayah. Perlu diketahui bahawa kanak-kanak mangsa keganasan ada potensi  untuk terlibat dengan jenayah sekiranya tidak ditangani dari awal.

Antara impak langsung yang boleh terjadi adalah terjejasnya perkembangan otak, kualiti hidup terganggu, kemerosotan tahap kesihatan dan penyakit yang menurun, kematian awal berkaitan gangguan kesihatan mental, penyakit kardiovaskular, penyakit pulmonari dan penyakit hati.

Maka, apa solusi bagi isu kritikal ini yang sepertinya tiada kesudahan?

Terdapat kajiandari Universiti Kebangsaan Malaysia mendapati faktor dalaman individu merupakan faktor utama yang mendorong ibu bapa melakukan penderaan fizikal terhadap anak mereka [3].

Kajian tersebut mendapati bahawa personaliti diri individu, pengetahuan agama yang lemah, tekanan harian kehidupan  dan pengalaman trauma penderaan yang pernah dialami menjadi faktor utama yang mendorong ibu bapa melakukan kekerasan terhadap anak-anak mereka.

Institusi keluarga yang bermasalah, masalah kewangan, tekanan di tempat kerja turut menjadi punca penderaan kanak-kanak [2].

Kajian ini juga mendapati kebanyakan penderaan kanak-kanak adalah berpunca daripada institusi keluarga yang bermasalah, masalah kewangan, tekanan di tempat kerja dan kurangnya pengetahuan terhadap agama.

Dalam kehidupan sekarang yang bergerak lebih pantas yang mana segalanya mahu cepat dan sempurna sebagai ukuran prestasi kejayaan, tekanannya sangat dirasai.

Ini ditambah pula dengan kos sara kehidupan yang semakin meningkat menyebabkan ibu bapa dan penjaga menjadi sukar mengawal diri ketika berhadapan dengan situasi yang menekan. Kesannya, anak-anak dalam jagaan pula yang sering mendapat bahana.

Tidak ada jalan mudah untuk menyelesaikan isu ini sekiranya segalanya mahu dibahukan kepada pihak ibu bapa atau penjaga sahaja. Seperti kata pepatah Afrika yang terkenal, “Sebuah kampung diperlukan untuk membesarkan seorang anak.”

Usaha untuk melindungi dan membesarkan kanak-kanak memerlukan komitmen daripada para pembuat dasar, pihak berkuasa, badan bukan kerajaan dan seluruh anggota masyarakat.

Kanak-kanak tidak diminta untuk dilahirkan. Apabila mereka hadir, menjadi tanggungjawab kepada ibu bapa atau penjaga serta semua anggota masyarakat untuk melindungi mereka dengan sebaik-baiknya agar mereka tumbuh penuh rahmah sebagai permata masyarakat atau ummah.

Namun sedihnya,  sebahagian orang-orang dewasa nampaknya gagal untuk melindungi kanak-kanak dengan sebaik-baiknya.

Masa depan adalah milik generasi masa kini. Dr Yusuf al-Qaradawi pernah menegaskan, “Apabila kita hendak melihat wajah negara pada masa hadapan, lihatlah generasi muda pada hari ini.”

Maka, jika kita ingin melihat negara ini didiami oleh masyarakat yang penyayang, sihat dan cergas, seharusnya isu perkembangan fizikal, mental dan emosi golongan muda terutamanya kanak-kanak diberi perhatian serius.

Kerosakan mereka akan menjadi penyebab terbesar kepada keruntuhan suatu negara. Didik dan lindungilah kanak-kanak, pewaris masa depan negara.

Basmin Maarof
Pegawai Jabatan Komunikasi dan Multimedia
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…